

**Centrálny koordinačný orgán**

Príručka k oprávnenosti výdavkov

**Programové obdobie 2021 – 2027**

**Verzia: 1**

**Dátum vydania: 18.11.2022**

|  |  |  |  |
| --- | --- | --- | --- |
| **Schválil:** |  |  | |
| **Denisa Žiláková,**  generálna riaditeľka  sekcie centrálny koordinačný orgán |  | |  |

Obsah

[Skratky a základné pojmy 2](#_Toc118971238)

[1 Úvod a všeobecné ustanovenia 4](#_Toc118971239)

[2 Pravidlá oprávnenosti pre najčastejšie sa vyskytujúce skupiny výdavkov 6](#_Toc118971240)

[3 Všeobecné pravidlá dokladovania a spracovania dokladov 9](#_Toc118971241)

[4 Pravidlá oprávnenosti a dokladovania oprávnených výdavkov podľa jednotlivých skupín výdavkov 10](#_Toc118971242)

[4.1 Nákup pozemkov 10](#_Toc118971243)

[4.2 Nákup stavieb a obstaranie stavebných prác 11](#_Toc118971244)

[4.3 Nákup hmotného a nehmotného majetku (okrem nehnuteľností) 13](#_Toc118971245)

[4.4 Nákup použitého zariadenia 14](#_Toc118971246)

[4.5 Nájom a finančný prenájom 15](#_Toc118971247)

[4.6 Odpisy 17](#_Toc118971248)

[4.7 Režijné výdavky 18](#_Toc118971249)

[4.8 Vecné príspevky 18](#_Toc118971250)

[4.9 Osobné výdavky a cestovné náhrady 19](#_Toc118971251)

[4.9.1 Osobné výdavky 19](#_Toc118971252)

[4.9.2 Cestovné náhrady 22](#_Toc118971253)

[4.10 Ostatné výdavky - externé služby 23](#_Toc118971254)

[4.11 Finančné výdavky a poplatky 24](#_Toc118971255)

[4.12 Daň z pridanej hodnoty a iné dane 24](#_Toc118971256)

[4.13 Dotácie, príspevky a transfery 25](#_Toc118971257)

[5 Osobitné ustanovenia k zjednodušenému vykazovaniu výdavkov 26](#_Toc118971258)

[6 Pravidlá overovania hospodárnosti výdavkov 29](#_Toc118971259)

[A) Overovanie hospodárnosti vo fáze konania o ŽoNFP 30](#_Toc118971260)

[B) Overovanie hospodárnosti výdavkov v prípade ukončeného VO a obstarávania po uzavretí Zmluvy o NFP a nadobudnutí jej účinnosti 31](#_Toc118971261)

[B1) Overovanie hospodárnosti v priebehu realizácie projektu - proces administratívnej finančnej kontroly ŽoP alebo finančnej kontroly na mieste 32](#_Toc118971262)

[Prílohy 33](#_Toc118971263)

# Skratky a základné pojmy

|  |  |
| --- | --- |
| EÚ | Európska Únia |
| EÚS | Európska územná spolupráca |
| EIA | Environmental Impact Assessment - posudzovanie vplyvov navrhovanej činnosti na životné prostredie |
| FNLC | Financing not linked to costs - financovanie, ktoré nie je spojené s nákladmi |
| fondy EÚ | fondy EÚ, z ktorých je poskytovaný na území Slovenskej republiky príspevok, sú Európsky fond regionálneho rozvoja (EFRR), Európsky sociálny fond plus (ESF+), Kohézny fond (KF), Fond na spravodlivú transformáciu (FST), Európsky námorný, rybolovný a akvakultúrny fond (ENRAF), Fond pre azyl, migráciu a integráciu (AMIF), Fond pre vnútornú bezpečnosť (ISF) a Nástroj finančnej podpory na riadenie hraníc a vízovú politiku (BMVI). |
| metodická príručka k VO / obstarávaniu | Príručka pre žiadateľov/prijímateľov k procesu a kontrole verejného obstarávania/obstarávania |
| NFP | nenávratný finančný príspevok |
| obstarávanie | zadávanie zákaziek, na ktoré sa pôsobnosť zákona o verejnom obstarávaní nevzťahuje |
| program | Program Slovensko 2021 - 2027, Program Rybné hospodárstvo Slovenskej republiky 2021 – 2027 |
| RIF | Rámec implementácie fondov |
| RO | riadiaci orgán |
| SO | sprostredkovateľský orgán |
| VO | verejné obstarávanie |
| nariadenie o spoločných ustanoveniach /NSU | Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a  akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku |
| výzva | výzva na predkladanie projektových zámerov a výzva na predkladanie ŽoNFP |
| zákon o znalcoch, tlmočníkoch a prekladateľoch | zákona č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov v znení neskorších predpisov |
| zmluva o NFP | zmluva o poskytnutí nenávratného finančného príspevku (v prípade, ak pri schválenom projekte je osoba poskytovateľa a prijímateľa totožná, práva a povinnosti sú upravené v rozhodnutí o schválení ŽoNFP a zmluva o NFP sa neuzatvára. Ustanovenia tejto príručky týkajúce sa zmluvy o NFP sa rovnako vzťahujú aj na rozhodnutie o schválení ŽoNFP v prípade totožnosti poskytovateľa a prijímateľa, ak v konkrétnom ustanovení nie je uvedené inak) |
| ZVO | zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov |
| zákon o dani z príjmov | zákon č. 595/2003 Z. z. o dani z príjmov v znení neskorších predpisov |
| Zákonník práce | zákon č. 311/2001 Z. z. Zákonník práce v znení neskorších predpisov |
| ŽoNFP | žiadosť o poskytnutie nenávratného finančného príspevku |
| ŽoP | žiadosť o platbu |
| ZVV | Zjednodušené vykazovanie výdavkov |
| ÚVO | Úrad pre verejné obstarávanie |

# 1 Úvod a všeobecné ustanovenia

1. Táto príručka stanovuje v súlade s článkom 63 ods. 1 NSU záväzný metodický rámec pre národné pravidlá oprávnenosti výdavkov v období 2021 -2027 na území Slovenskej republiky pri poskytovaní príspevku z fondov EÚ.
2. Na základe RIF kapitoly 3 Riadiaca dokumentácia je cieľom tejto formulovať základné a jednotné pravidlá oprávnenosti pre najčastejšie sa vyskytujúce skupiny výdavkov, základné pravidlá pre zjednodušené vykazovanie výdavkov a pravidlá pre overovanie hospodárnosti výdavkov. Súčasťou príručky sú aj jej prílohy definujúce číselník skupín výdavkov[[1]](#footnote-1) a zatriedenie najčastejšie sa vyskytujúcich skupín výdavkov medzi nepriame výdavky.
3. Príručka je určená a záväzná pre všetky subjekty zapojené do implementácie programov financovaných z fondov EÚ ako aj prijímateľov a žiadateľov o NFP.
4. RO[[2]](#footnote-2) môže stanoviť ďalšie pravidlá pre oprávnenosť výdavkov v rámci jednotlivých výziev so zohľadnením efektívneho rozsahu vzhľadom na administratívnu náročnosť a primeranosť predkladania a kontroly ďalšej dokumentácie.
5. RO v pravidlách oprávnenosti výdavkov v rámci výzvy môže stanoviť maximálne percentuálne podiely jednotlivých skupín výdavkov na celkových oprávnených výdavkoch projektu alebo obmedziť maximálnu výšku jednotlivých skupín výdavkov iným spôsobom, a to v závislosti od špecifík príslušnej priority a oblasti podpory, pričom týmto úkonom nie sú dotknuté limity, dané v tejto príručke.
6. Touto príručkou nie sú dotknuté pravidlá oprávnenosti výdavkov vyplývajúce z NSU a špecifických nariadení definovaných v článku 1 odsek 6 NSU.
7. Touto príručkou nie sú dotknuté povinnosti žiadateľa/prijímateľa vyplývajúce zo ZVO, z metodickej príručky k VO pri VO/obstarávaní zákaziek na dodanie tovarov, poskytnutie služieb a uskutočnenie stavebných prác.
8. RO má právo rozhodnúť, ktoré z najčastejšie sa vyskytujúcich skupín výdavkov (vrátane výdavkov patriacich do skupín výdavkov) uvedených v tejto príručke budú oprávnené na financovanie z príslušnej výzvy. Ide o tieto skupiny výdavkov:
9. nákup nehnuteľností (pozemky a stavby);
10. nákup hmotného a nehmotného majetku (okrem nehnuteľností);
11. nákup použitého zariadenia;
12. finančný prenájom a nájom;
13. odpisy;
14. režijné výdavky;
15. vecné príspevky;
16. osobné výdavky;
17. cestovné náhrady;
18. ostatné výdavky - externé služby;
19. finančné výdavky a poplatky;
20. daň z pridanej hodnoty a iné dane
21. dotácie, príspevky a transfery.
22. S ohľadom na špecifický charakter projektov technickej pomoci sa ustanovenia tejto príručky aplikujú na projekty technickej pomoci primerane.
23. Táto príručka sa nevzťahuje na poskytovanie príspevku na finančný nástroj.
24. Táto príručka sa nevzťahuje na poskytovanie podpory v rámci Programu Interreg Slovensko - Česko 2021-2027 a Interreg Slovensko - Rakúsko 2021-2027 s výnimkou kapitoly 6 Pravidlá overovania hospodárnosti výdavkov a príloh č. 2 a č. 3.

# 2 Pravidlá oprávnenosti pre najčastejšie sa vyskytujúce skupiny výdavkov

1. Všeobecné podmienky oprávnenosti výdavkov sú stanovené v RIF v kapitole 10 Oprávnenosť výdavkov. Okrem týchto všeobecných podmienok pre oprávnenosť výdavkov platia nasledovné pravidlá:
2. Oprávnené výdavky sú výdavky, ktoré skutočne vznikli a boli uhradené prijímateľom v súvislosti s realizáciou aktivít projektu v zmysle zmluvy o NFP, ak spĺňajú pravidlá oprávnenosti výdavkov uvedené v predmetnej výzve v súlade s relevantnou legislatívou EÚ a SR, s RIF, s touto príručkou a s ostatnou riadiacou dokumentáciou. Výdavky projektu môžu mať charakter bežných výdavkov a kapitálových výdavkov. Za oprávnené výdavky sa považujú aj výdavky vykazované formou ZVV, vecné príspevky, odpisy a výdavky, ktoré sa nepreukazujú v prípade financovania nezaloženého na nákladoch.
3. Vecne oprávnené náklady sa stanú oprávnenými výdavkami svojim uhradením[[3]](#footnote-3). Na účely tejto príručky sa teda používa pojem „výdavok“ s výnimkou prípadov, keď ide z účtovného hľadiska o „náklad“, t.j. v prípade časového rozlíšenia nákladu a výdavku a ďalej v prípade nastavenia financovania, ktoré nie je spojené s nákladmi (ďalej len „FNLC“).
4. **Príspevok z fondov EÚ je možné poskytnúť iba na oprávnený výdavok, ktorý kumulatívne spĺňa nasledujúce základné podmienky:**

* **výdavok je vynaložený v súlade s legislatívou EÚ a SR a riadiacou dokumentáciou;**
* **výdavok spĺňa pravidlá vecnej, časovej a územnej oprávnenosti uvedené vo výzve v súlade s touto príručkou;**
* **výdavok je primeraný, t. j. zodpovedá obvyklým cenám v danom mieste a čase a zodpovedá potrebám projektu;**
* **výdavok musí byť identifikovateľný a preukázateľný a musí byť doložený účtovným dokladom alebo podkladom. Výdavky musia byť uhradené prijímateľom a ich uhradenie musí byť doložené pred ich preplatením z fondov EÚ s výnimkou výdavkov nárokovaných formou ZVV alebo FNLC a  vecných príspevkov a odpisov[[4]](#footnote-4);**
* **výdavky sa navzájom časovo a vecne neprekrývajú a neprekrývajú sa ani s inými prostriedkami zo všeobecného rozpočtu EÚ - platí zákaz duplicitného financovania výdavkov[[5]](#footnote-5).**

1. **Vecná oprávnenosť výdavku**

Z vecného hľadiska musí výdavok spĺňať nasledujúce podmienky[[6]](#footnote-6):

* výdavok je v súlade s platnými všeobecne záväznými právnymi predpismi (napr. zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, ZVO, Zákonník práce),
* výdavok je vynaložený na projekt (existencia priameho spojenia s projektom) schválený riadiacim orgánom a realizovaný v zmysle podmienok výzvy, podmienok schémy pomoci de minimis (ak relevantné), príp. schémy štátnej pomoci (ak relevantné), ktoré tvoria neoddeliteľnú súčasť výzvy, podmienok zmluvy o NFP,
* výdavky sú vynaložené v súlade s pravidlami programu na oprávnené aktivity, v súlade s obsahovou stránkou projektu, zodpovedajú časovej následnosti aktivít projektu, sú plne v súlade s cieľmi projektu a prispievajú k dosiahnutiu plánovaných cieľov projektu,
* výdavok je primeraný[[7]](#footnote-7), t. j. zodpovedá obvyklým cenám v danom mieste a čase a zodpovedá potrebám projektu,
* výdavok spĺňa zásady hospodárnosti, efektívnosti, účelnosti a účinnosti, vrátane zásady správneho finančného riadenia podľa čl. 33 Nariadenia Európskeho parlamentu a Rady (EÚ, Euratom) č. 2018/1046 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č.  1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č.  223/2014, (EÚ) č. 283/2014 a rozhodnutia č. 541/2014/EÚ a zrušení nariadenia (EÚ, Euratom) č.  966/2012 v platnom znení,
* výdavky musia byť identifikovateľné a preukázateľné, musia byť uhradené prijímateľom a ich uhradenie musí byť doložené účtovnými dokladmi/podkladmi, ktoré sú zároveň riadne evidované u prijímateľa v súlade s platnou legislatívou – teda výdavok je preukázaný faktúrami alebo inými účtovnými dokladmi/podkladmi rovnocennej preukaznej hodnoty, ktoré sú riadne evidované v účtovníctve prijímateľa v  súlade s platnými všeobecne záväznými právnymi predpismi a zmluvou o NFP (s  výnimkou odpisov a vecných príspevkov). Preukázanie výdavkov faktúrami alebo účtovnými dokladmi/podkladmi rovnocennej preukaznej hodnoty sa nevzťahuje na výdavky vykazované formou ZVV a FNLC,
* v prípade technickej pomoci sú oprávnené výdavky na akcie, ktoré sa môžu týkať predošlých a  nasledujúcich programových období v súlade s článkom 36 NSU

1. **Časová oprávnenosť výdavku**

Podľa čl. 63 ods. 2 NSU musí výdavok skutočne vzniknúť a byť uhradený[[8]](#footnote-8) prijímateľom pri vykonávaní projektu medzi 1. januárom 2021 a 31. decembrom 2029. [[9]](#footnote-9)

Podpora z fondov EÚ sa neudelí na projekty, ktoré boli fyzicky ukončené alebo sa plne realizovali ešte pred predložením ŽoNFP prijímateľom v rámci programu bez ohľadu na to, či prijímateľ uhradil všetky súvisiace platby. Riadiaci orgán môže určiť užšie kritériá pre počiatočný a konečný dátum časovej oprávnenosti (tzn. dátum začiatku a konca oprávnenosti výdavkov môže byť stanovený v rozmedzí vyššie uvedeného časového obdobia stanoveného platnou legislatívou EÚ). V prípade, ak RO umožní realizáciu projektu pred predložením žiadosti o poskytnutie NFP[[10]](#footnote-10), predbežne posúdi v rámci konania o žiadosti, na základe popisu vzniknutých výdavkov v žiadosti o poskytnutie NFP, ich oprávnenosť. Uvedené sa netýka poskytovania podpory z fondov EÚ v súlade s pravidlami štátnej pomoci alebo minimálnej pomoci. V tomto prípade sa postupuje v súlade s legislatívou EÚ v oblasti štátnej pomoci a pomoci de minimis.

V prípade preplatenia výdavkov na základe čl. 53 ods. 1 písm. b), c) a f) NSU sa opatrenia predstavujúce základ pre úhradu výdavkov vykonajú medzi dátumom predloženia programu EK alebo 1. januárom 2021, podľa toho, ktorý dátum nastal skôr, a 31. decembrom 2029.

V prípade zmeny programu sú výdavky oprávnené v súlade s čl. 63 ods. 7 NSU.

1. **Územná oprávnenosť výdavku**

V zmysle čl. 63 NSU sa celý projekt alebo jeho časť môže vykonať mimo členského štátu, a to aj mimo EÚ, pod podmienkou, že projekt prispieva k dosahovaniu cieľov programu.

Projekty financované z  EFRR, ktoré pokrývajú celé územie SR, sa považujú za umiestnené do všetkých kategórií regiónu v rámci SR. V takýchto prípadoch sa príslušným kategóriám regiónu pridelia výdavky na pomernom základe, a to podľa objektívnych kritérií.

V prípade ESF+ možno výdavky projektu prideliť na ktorékoľvek kategórie regiónu programu pod podmienkou, že projekt prispieva k plneniu špecifických cieľov programu.

V prípade FST výdavky projektu prispievajú k napĺňaniu cieľov Plánu spravodlivej transformácie územia.[[11]](#footnote-11)

# 3 Všeobecné pravidlá dokladovania a spracovania dokladov

1. Prijímateľ preukazuje oprávnené výdavky nárokované pre daný projekt príslušným účtovným dokladom/podkladom, prípadne ďalšou podpornou dokumentáciou vyžadovanou RO v súvislosti s danou výzvou resp. vymedzenou v riadiacej dokumentácii RO. Výdavky, ktoré sú z vecného hľadiska oprávnené, ale nie sú riadne preukázané, sú považované za výdavky neoprávnené.
2. Prostredníctvom účtovných dokladov a podpornej dokumentácie prijímateľ preukazuje vždy tieto základné skutočnosti:
3. časovú oprávnenosť z hľadiska vzniku výdavku;
4. časovú oprávnenosť z hľadiska uhradenia výdavku;
5. priamu väzbu vynaloženého oprávneného výdavku na projekt a jeho nevyhnutnosť pre realizáciu projektu
6. súlad s ostatnými podmienkami uvedenými v  kapitole 2 Pravidlá oprávnenosti pre najčastejšie sa vyskytujúce skupiny výdavkov.
7. Predložené účtovné doklady/podklady (alebo súbor týchto dokladov), ktoré nespĺňajú všetky vyššie uvedené podmienky súčasne, nemôžu preukázať oprávnený výdavok.
8. Spôsob a frekvencia predkladania účtovných dokladov/podkladov je bližšie stanovená v Príručke pre prijímateľa.
9. Pri posudzovaní oprávnenosti sa nehodnotí len povaha výdavku, ale tiež obdobie jeho vzniku a úhrady. Výdavok musí byť vynaložený a skutočne uhradený počas obdobia oprávnenosti výdavkov.
10. Za dátum vzniku výdavku sa považuje dátum uskutočnenia účtovného prípadu, ktorý je jednou z náležitostí účtovného dokladu/podkladu.
11. Dňom uskutočnenia účtovného prípadu je napr. deň splnenia dodávky, platby záväzku, inkasa pohľadávky, započítania pohľadávky, postúpenia pohľadávky, poskytnutia a prijatia preddavku, pohybu majetku vo vnútri účtovnej jednotky a deň zistenia ďalších skutočností vyplývajúcich z osobitných predpisov alebo z vnútorných podmienok účtovnej jednotky, ktoré sú predmetom účtovníctva a ktoré v účtovnej jednotke nastali   
    a účtovná jednotka má k dispozícii potrebné podklady, ktoré dokumentujú tieto skutočnosti.
12. Na účely posúdenia oprávnenosti výdavkov je nevyhnutné, aby bola preukázaná úhrada týchto výdavkov[[12]](#footnote-12). Úhradu možno dokladovať, napr. výpisom z bankového účtu, výdavkovým pokladničným dokladom, pokladničným blokom, pokladničným dokladom z e-kasy, zjednodušeným daňovým dokladom.
13. **Osobitné pravidlá pre zjednodušené vykazovanie výdavkov a vecné príspevky:**

Výnimku z vyššie uvedeného tvoria výdavky, ktoré spadajú pod ZVV, kde nie je potrebné výdavky preukazovať účtovnými dokladmi. Pri oprávnených výdavkoch vykazovaných zjednodušenou formou sa budú dokladať podklady, ktoré sú vzhľadom na formu príspevku identifikované v metodike k ZVV resp. vo výzve.

Podľa čl. 67 NSU možno aj vecné príspevky vo forme poskytnutia prác, tovarov, služieb, pozemkov a nehnuteľností, v prípade ktorých neboli vykonané úhrady a nie sú podložené faktúrami alebo dokladmi rovnocennej preukaznej hodnoty, považovať za oprávnené, ak to dovoľujú pravidlá oprávnenosti fondov EÚ a programu a ak sú splnené všetky podmienky uvedené v  kapitole 4.8 tejto príručky.

# 4 Pravidlá oprávnenosti a dokladovania oprávnených výdavkov podľa jednotlivých skupín výdavkov

## 4.1 Nákup pozemkov

1. Výdavky na nákup pozemkov sú oprávnenými výdavkami v prípade, že sú splnené nasledujúce podmienky:
2. výdavky na nákup pozemkov nepresiahnu hodnotu 10 % celkových oprávnených výdavkov na projekt (vrátane výdavkov na nákup pozemku); v prípade zanedbaných plôch a plôch, ktoré sa v minulosti používali na priemyselné účely a ktorých súčasťou sú budovy, sa toto obmedzenie zvyšuje na 15 %.[[13]](#footnote-13)
3. v prípade identifikácie neoprávnených výdavkov v rámci projektu je potrebné upraviť výšku celkových oprávnených výdavkov na projekt a z tejto sumy počítať maximálne percento výdavkov na nákup pozemku;
4. pozemok bude ohodnotený znaleckým posudkom (nie starším ako je lehota stanovená RO[[14]](#footnote-14) ) vyhotoveným znalcom podľa zákona o znalcoch, tlmočníkoch a prekladateľoch alebo na to určeným oprávneným orgánom alebo jeho cena vyplýva z rozhodnutia podľa osobitných predpisov[[15]](#footnote-15);
5. oprávneným výdavkom je výdavok na nákup pozemku;
6. žiadateľ/prijímateľ, ani žiaden z predchádzajúcich vlastníkov pozemku nezískal príspevok zo všeobecného rozpočtu EÚ na nákup daného pozemku, čo by v prípade spolufinancovania nákupu z prostriedkov fondov EÚ viedlo k duplicitnému financovaniu, a tým k vzniku neoprávnených výdavkov.
7. Ak RO identifikuje pri kúpe pozemku konflikt záujmov v zmysle § 45 ods. 1 zákona o príspevkoch z fondov, výdavky na kúpu pozemku budú neoprávnené v plnom rozsahu.
8. V prípade ESF+ nie sú výdavky na nákup pozemkov oprávnené. Týmto nie je dotknutá možnosť nákupu pozemkov pri ESF+ prostredníctvom krížového financovania za splnenia podmienok vyplývajúcich z čl. 25 NSU.

**Odporúčané doklady preukazujúce oprávnenosť výdavkov:**

* znalecký posudok na účel ocenenia pozemku
* kúpna zmluva;
* doklad preukazujúci vlastnícke práva k pozemku (ak je to relevantné);
* doklad o tom, že žiadateľ/prijímateľ, ani žiadny z predchádzajúcich vlastníkov pozemku nezískal príspevok zo všeobecného rozpočtu EÚ na nákup daného pozemku, napr. formou čestného vyhlásenia;
* účtovný doklad;
* doklad o úhrade.

## 4.2 Nákup stavieb a obstaranie stavebných prác

1. **Výdavky na nákup stavieb**

- sú oprávnenými výdavkami v prípade, že nákup stavby[[16]](#footnote-16) je nevyhnutný pre splnenie cieľov projektu a sú s ním priamo spojené a zároveň sú splnené nasledujúce podmienky:

1. stavba je ohodnotená znaleckým posudkom (nie starším ako je lehota nastavená RO vo výzve[[17]](#footnote-17)) vyhotoveným znalcom podľa zákona o znalcoch, tlmočníkoch a prekladateľoch alebo na to určeným oprávneným orgánom;
2. oprávneným výdavkom je výdavok na nákup stavby, maximálne však do výšky všeobecnej hodnoty zistenej znaleckým posudkom[[18]](#footnote-18);
3. je vydané kolaudačné rozhodnutie/osvedčenie alebo rozhodnutie o predčasnom užívaní stavby alebo rozhodnutie o dočasnom užívaní stavby na skúšobnú prevádzku a sú odstránené všetky prípadné nedostatky, na ktoré upozornil stavebný úrad pri vydaní kolaudačného rozhodnutia/osvedčenia[[19]](#footnote-19);
4. žiadateľ/prijímateľ, ani žiaden z predchádzajúcich vlastníkov stavby nezískal príspevok zo všeobecného rozpočtu EÚ na nákup danej stavby, čo by v prípade spolufinancovania nákupu z prostriedkov fondov EÚ viedlo k duplicitnému financovaniu, a tým k vzniku neoprávnených výdavkov.
5. RO môže vo výnimočných a riadne odôvodnených prípadoch[[20]](#footnote-20) povoliť nákup stavieb, ktoré sú pre účely projektu určené na zbúranie. V tomto prípade sa aplikujú podmienky uvedené v bode 1 písm. a) b), d)tejto kapitoly.
6. Ak RO identifikuje pri kúpe stavieb konflikt záujmov v zmysle § 45 ods. 1 zákona o príspevkoch z fondov, výdavky na kúpu stavby budú neoprávnené v plnom rozsahu.
7. **Výdavky na stavebné práce** (napr. novostavby, nadstavby, prístavby, stavebné úpravy, udržiavacie práce) sú oprávnenými výdavkami v prípade, že stavebné práce sú:
8. nevyhnuté pre splnenie cieľov projektu a
9. v súlade s platnou legislatívou o čom sa RO primerane uistí (napr. súlad so zákonom č. 50/1976 Zb. o územnom plánovaní a stavebnom poriadku v znení neskorších predpisov alebo zákonom č. 201/2022 Z. z. o výstavbe, boli vydané potrebné rozhodnutia príslušných úradov a pod.). Ak je to v zmysle príslušnej právnej úpravy potrebné (zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov) žiadateľ/prijímateľ predloží vyjadrenie príslušného orgánu štátnej správy k posúdeniu vplyvov vybudovania plánovanej stavby na životné prostredie v danej lokalite (EIA));
10. oprávnené sú len skutočne zrealizované stavebné práce a skutočne zabudované množstvá materiálov.
11. Oprávneným výdavkom môžu byť aj **výdavky na projektovú dokumentáciu** (v zmysle platnej všeobecne záväznej legislatívy , napr. stavebného zákona), odborný autorský dohľad, odborný geologický dohľad a stavebnotechnický (alebo stavebný) dozor, ďalšie nevyhnutné prieskumy a štúdie ( napr. geodetické zameranie, hydrogeologický , radónový, archeologický prieskum, tepelnotechnické posúdenie, hluková štúdia, dopravná štúdia).
12. Za neoprávnené výdavky sa považujú výdavky na tzv. stratné, t. j. výdavky súvisiace s materiálom, ktorý nebol zabudovaný do stavby (napr. odpad/odrezky, ktoré vznikajú pri kladení obrubníkov, podláh, obkladov, podhľadov a pod.).V prípade ESF+ **nie sú** výdavky na nákup stavieb a obstaranie stavebných prác **oprávnené.** Týmto nie je dotknutá možnosť uplatňovať tieto výdavky prostredníctvom krížového financovania za splnenia podmienok vyplývajúcich z čl. 25 NSU.

**Odporúčané doklady preukazujúce oprávnenosť výdavkov pri kúpe stavby:**

* znalecký posudok na účel ocenenia stavby
* kúpna zmluva;
* doklad preukazujúci vlastnícke práva k stavbe (ak je to relevantné);
* doklad o tom, že žiadateľ/prijímateľ, či niektorý z predchádzajúcich vlastníkov stavby nezískal príspevok zo všeobecného rozpočtu EÚ na nákup danej stavby, napr. formou čestného vyhlásenia;
* doklad o úhrade;
* účtovný doklad.

**Odporúčané doklady preukazujúce oprávnenosť výdavkov pri stavebných prácach:**

* faktúra alebo rovnocenný účtovný doklad;
* fotodokumentácia zachytávajúca fyzický pokrok realizácie prác;
* preberací protokol o prevzatí stavby od dodávateľa/zhotoviteľa a stavebného dozoru;
* písomná zmluva;
* dodacie listy;
* geodetické porealizačné zameranie;
* projektová dokumentácia skutočného vyhotovenia;
* stavebný rozpočet/ocenený výkaz výmer;
* súpis vykonaných prác a dodávok;
* doklad o úhrade.

## 4.3 Nákup hmotného a nehmotného majetku (okrem nehnuteľností)

1. Oprávneným výdavkom je kúpna cena nakupovaného dlhodobého hmotného a nehmotného majetku .
2. V prípade, ak prijímateľ využíva nadobudnutý majetok (napr. zariadenie, vybavenie) **len pre účely projektu**, uplatní si výdavky spojené s ich obstaraním v celkovej výške. Kúpený majetok je nový, nebol používaný a prijímateľ s ním v minulosti žiadnym spôsobom nedisponoval (čo i len sčasti), ak bol k dispozícii prijímateľovi.
3. V prípade, že prijímateľ využíva majetok **okrem realizácie projektu aj na iné aktivity nesúvisiace s realizáciou projektu**, sú oprávnené len pomerné výdavky[[21]](#footnote-21) na jeho obstaranie vypočítané prijímateľom pomocou metódy stanovenej RO.
4. V prípade projektov spolufinancovaných z ESF+ je nákup nábytku, vybavenia a vozidiel neoprávnený okrem prípadov, ak je takýto nákup potrebný na dosiahnutie cieľa projektu alebo ak sú uvedené položky plne odpísané počas projektu, alebo ak je nákup uvedených položiek najhospodárnejšou možnosťou.
5. Infraštruktúra predstavuje hmotný majetok trvalej povahy, ktorý spĺňa nasledujúce podmienky:
6. má nehnuteľný (nepohyblivý) charakter (je buď trvale spojený so zemou alebo s majetkom, ktorý je trvale spojený so zemou, v tomto prípade stráca svoju identitu prostredníctvom spojenia a stáva sa súčasťou nehnuteľného majetku s ktorým je spojený);
7. za normálnych podmienok použitia (vrátane primeranej starostlivosti a údržby) má neobmedzenú dobu použitia;
8. aj napriek používaniu si uchováva pôvodný tvar a vzhľad.
9. Nehmotný majetok (majetok nemateriálnej povahy) ako je napríklad software, IT systémy nespadá do definície infraštruktúry.
10. V prípade projektov spolufinancovaných z ESF+ nie sú výdavky na infraštruktúru oprávnené.
11. Za infraštruktúru sa nepovažuje zariadenie, ktoré je možné financovať z prostriedkov ESF+. Zariadenie je hmotným majetkom s viac či menej trvalým charakterom (nespadajú sem pozemky, budovy alebo vylepšenia týkajúce sa budov) a ktorý je opodstatnený pri realizácii projektov. Položka zariadenia je pohyblivá alebo pevná jednotka nábytku alebo vybavenia, nástroj, stroj, náradie, alebo súbor častí, ktoré spĺňajú všetky nasledujúce podmienky:
12. za normálnych podmienok použitia, vrátane primeranej starostlivosti a údržby, majú predpokladanú dobu životnosti dlhšiu ako jeden rok;
13. zachováva si svoj pôvodný tvar a vzhľad aj po použití;
14. ak je zariadenie poškodené alebo niektoré jeho časti sú stratené alebo opotrebované, môže byť vhodnejšie ho opraviť, než nahradiť úplne novým zariadením ;
15. nestráca svoju identitu ani v prípade, ak je zabudované do inej alebo zložitejšej jednotky.

**Odporúčané doklady preukazujúce oprávnenosť výdavkov:**

* písomná zmluva, najmä v prípadoch, ak ide o nadlimitnú alebo podlimitnú zákazku VO[[22]](#footnote-22);
* faktúra alebo rovnocenný účtovný doklad;
* dodací list alebo preberací protokol (ak je to relevantné), vrátane podpisu osoby prijímateľa, potvrdzujúci prevzatie a dátum prevzatia;
* doklad o úhrade;
* doklad o zaradení do majetku;
* spôsob výpočtu oprávnenej výšky výdavku (ak je to relevantné).

## 4.4 Nákup použitého zariadenia

1. Výdavky na nákup použitého zariadenia sú oprávnenými výdavkami za predpokladu, že sú potrebné pre daný projekt a vyhovujú platným normám a štandardom a to za splnenia nasledujúcich podmienok[[23]](#footnote-23):
2. obstarávacia cena použitého zariadenia je nižšia ako výdavky na obdobné nové zariadenie;
3. použité zariadenie bude ohodnotené znaleckým posudkom (nie starším ako limit stanovený RO) vyhotoveným znalcom podľa zákona o znalcoch, tlmočníkoch a prekladateľoch[[24]](#footnote-24);
4. oprávneným výdavkom je obstarávacia cena, maximálne však do výšky všeobecnej hodnoty zistenej znaleckým posudkom;
5. súčasný, ani žiadny z predchádzajúcich vlastníkov zariadenia nezískal pred predložením ŽoNFP príspevok z verejných zdrojov na nákup daného použitého zariadenia, čo by v prípade spolufinancovania nákupu z prostriedkov fondov EÚ viedlo k duplicitnému financovaniu, a tým k vzniku neoprávnených výdavkov.
6. Zariadenie, ktoré žiadateľ/prijímateľ mal čo i len z časti k dispozícii pred predložením ŽoNFP, nie je oprávnené na financovanie z fondov EÚ. V prípade využívania použitého zariadenia pre účely projektu sa primerane aplikujú ustanovenia predchádzajúcej kapitoly.

**Odporúčané doklady preukazujúce oprávnenosť výdavkov:**

* znalecký posudok vyhotovený znalcom podľa zákona o znalcoch, tlmočníkoch   
  a prekladateľoch;
* písomná zmluva, najmä v prípadoch, ak ide o nadlimitnú alebo podlimitnú zákazku VO[[25]](#footnote-25);
* faktúra alebo rovnocenný účtovný doklad;
* dodací list alebo preberací protokol (ak je to relevantné) vrátane podpisu osoby prijímateľa potvrdzujúci prevzatie a dátum prevzatia;
* doklad o zaradení použitého zariadenia do majetku;
* doklad o úhrade;
* spôsob výpočtu oprávnenej výšky výdavku (ak je to relevantné);
* doklad, že súčasný ani žiadny z predchádzajúcich vlastníkov použitého zariadenia nezískal pred registráciou žiadosti o NFP príspevok z verejných zdrojov na nákup tohto zariadenia, napr. formou čestného vyhlásenia.

## 4.5 Nájom a finančný prenájom

1. Nájom je spôsob financovania spočívajúci v nájme / prenájme podnájme predmetu na vopred stanovené obdobie za dohodnutú odmenu, ktorý je v prípade finančného prenájmu spojený s právom či povinnosťou prevodu vlastníctva predmetu finančného prenájmu na nájomcu v súlade s definíciou uvedenou v § 2 zákona o dani z príjmov.
2. Výdavky na nájom a finančný prenájom sú oprávnené ak sú nevyhnutné pre realizáciu projektu a v prípade finančného prenájmu je aj samotný predmet finančného prenájmu oprávnený na spolufinancovanie z fondov EÚ.
3. Oprávnenými výdavkami spravidla nie sú:
4. výdavky finančného prenájmu, keď predmet finančného prenájmu sám nie je oprávneným výdavkom;
5. výdavky finančného prenájmu a nájmu, ktoré sa vzťahujú na obdobie, počas ktorého nebol predmet finančného prenájmu/nájmu pre realizáciu projektu využívaný;
6. splátky úroku[[26]](#footnote-26) a poistného podľa splátkového kalendára v prípade finančného prenájmu.
7. **Finančný prenájom**

Je definovaný v § 2 zákona o dani z príjmov.

Pri finančnom prenájme sú oprávnené daňové odpisy[[27]](#footnote-27) a za obdobie využívania takto obstaraného majetku na účely realizácie projektu a prislúchajúca časť DPH, ktorá nevstupuje do obstarávacej ceny majetku a na ktorú zároveň nevzniká nárok na jej odpočet v zmysle zákona č. 222/2004 Z. z. o dani z pridanej hodnoty v znení neskorších predpisov.

Oprávneným výdavkom nie je úrok a k nemu prislúchajúca DPH.

Podrobné podmienky oprávnenosti finančného prenájmu stanoví RO vo výzve.

1. **Nájom**

RO môže spresniť vo výzve, ktoré predmety je možné financovať formou nájmu, ak RO stanoví, že nájom je oprávnený výdavok.

Pri zmluvách o nájme bez doložky o odkúpení, ktorých dĺžka trvania je kratšia ako životnosť investície, ktorá je predmetom zmluvy, je oprávnená splátka nájmu, ktorá sa vzťahuje na obdobie realizácie projektu a súčasne na obdobie, počas ktorého bol predmet nájmu pre daný projekt využívaný. V prípade, že predmet nájmu nie je využívaný len pre účely projektu, je oprávnená len alikvotná časť splátky nájmu za príslušné obdobie podľa metódy stanovenej RO. Pri tomto type zmlúv o nájme musí nájomca preukázať, že zmluva bola najhospodárnejšou metódou na získanie zariadenia, t. j. využitie nájmu musí byť finančne najvýhodnejším riešením pre projekt. Z tohto dôvodu nie je oprávneným výdavkom na nájom tá časť výdavkov, o ktorú presahujú výdavky za nájom výšku výdavkov, ktoré by predstavovali obvyklú cenu za nájom rovnakého predmetu, resp. by presiahli bežnú obstarávaciu cenu rovnakého predmetu v danom čase a mieste .

**Odporúčané doklady preukazujúce oprávnenosť výdavkov pri finančnom prenájme:**

* zmluva o finančnom prenájme;
* inventárna karta;
* účtovný doklad/podklad;
* ďalšia podporná dokumentácia (napr. kniha jázd, prezenčné listiny a pod.), ktorá preukáže účel a hospodárnosť finančného prenájmu;
* ak relevantné metodiku výpočtu alikvotnej časti vzťahujúcej sa k projektu.

**Odporúčané doklady preukazujúce oprávnenosť výdavkov pri nájme:**

* zmluva o nájme;
* ak relevantné prijaté faktúry vystavené na jednotlivé splátky;
* doklad o zaplatení príslušných splátok;
* ďalšia podporná dokumentácia (napr. kniha jázd, prezenčné listiny a pod.), ktorá preukáže účel a hospodárnosť nájmu;
* ak relevantné metodiku výpočtu alikvotnej časti vzťahujúcej sa k projektu.

## 4.6 Odpisy

1. Výdavky na odpisy sú oprávnené v súlade s pravidlami stanovenými v článku 67 ods. 2 NSU a súčasne:
2. obstaraný odpisovaný majetok (hmotný/nehmotný majetok) nebol financovaný z grantov financovaných z verejných zdrojov (zdroje EÚ, štátny rozpočet, zdroje obce, VÚC a iné verejné zdroje);
3. sú oprávneným výdavkom počas realizácie projektu za predpokladu, že nákup takéhoto majetku nie je súčasťou oprávnených výdavkov na projekt (prijímateľ si nesmie nárokovať na majetok jeho obstarávaciu cenu, t. j. obstaranie majetku a zároveň aj príslušné odpisy);
4. sú nárokované počas realizácie projektu a iba pre účely projektu, t. j. prijímateľ predloží na RO spôsob výpočtu relevantnej výšky odpisu a za oprávnený výdavok bude považovaná iba proporcionálna časť odpisov vzťahujúca sa na projekt;
5. výška výdavkov za odpis nepresahuje výšku daňového odpisu[[28]](#footnote-28) (vypočítaný z oprávnenej vstupnej ceny majetku) a maximálne do výšky pomernej časti ročných odpisov stanovenej s presnosťou na mesiace pripadajúce na dobu realizácie projektu. Pokiaľ sa majetok využíva na realizáciu projektu len z časti alebo v obmedzenom časovom rozsahu, uvedené odpisy sa zahrnú do oprávnených výdavkov len v danej časti a v rozsahu skutočného používania majetku;
6. vstupná cena, ktorá je základom pre vypočítanie daňových odpisov musí byť pre účely vymedzenia oprávnených výdavkov upravená tak, aby obsahovala iba oprávnené položky;
7. oprávnený výdavok na odpisy vznikne až v čase, keď skutočne vznikol, napr. uplynul kalendárny mesiac, ku ktorému je príslušný odpis zaúčtovaný.

**Odporúčané doklady preukazujúce oprávnenosť výdavkov:**

* inventárna karta;
* účtovný doklad;
* doklad preukazujúci trvanie a mieru využitia majetku pre daný projekt (napr. formou čestného vyhlásenia, denníka, resp. čiastkových správ o prebiehajúcich prácach na projekte dokladujúcich údaje o časovom rozpätí a miere využitia odpisovaného majetku);
* ak relevantné (napr. ak sa odpisovaný majetok využíva aj na činnosti nesúvisiace s projektom) metodika výpočtu alikvotnej časti vzťahujúcej sa k projektu.

## 4.7 Režijné výdavky

1. Režijné výdavky sú nepriame výdavky, ktoré majú charakter bežných výdavkov (prevádzková réžia - ide najmä o výdavky na nájom, vodné a stočné, nákup pohonných hmôt a energie, telekomunikačné služby, internetové pripojenie,, upratovanie, údržbu, nákup spotrebného materiálu, mzdové výdavky obslužných zamestnancov).
2. Pokiaľ sa režijné výdavky vykazujú iným ako zjednodušeným spôsobom vykazovania výdavkov, je ich výška oprávnená maximálne do limitu pre výšku nepriamych výdavkov a sú oprávnené v súlade s pravidlami pre dodržanie zásady hospodárnosti, efektívnosti, účelnosti a účinnosti nepriamych výdavkov v nadväznosti na cieľ a dĺžku realizácie projektu (napr. spôsob určenia pomernej časti týchto výdavkov vzťahujúcich sa na projekt) stanovenými RO vo výzve.
3. Režijné výdavky, ktoré sa týkajú všeobecnej prevádzky organizácie bez akejkoľvek príčinnej väzby na projekt, ako aj výdavky zodpovedajúce svojím vymedzením účtovnej kategórii mimoriadnych nákladov, sú neoprávnenými výdavkami.

**Odporúčané doklady preukazujúce oprávnenosť výdavkov:**

Na preukázanie vzniku výdavku slúžia predovšetkým nájomné zmluvy, dodávateľské zmluvy, faktúry za poskytnutie jednotlivých služieb prípadne dodacie listy, zjednodušené daňové doklady, zmluvy o pripojení telekomunikačných služieb, doklad o úhrade a pod. Prijímateľ predkladá tiež metodiku výpočtu pomernej časti režijných výdavkov pre daný projekt.

## 4.8 Vecné príspevky

1. Vecné príspevky vo forme poskytnutia prác, tovaru, služieb, pozemkov a nehnuteľností, za ktoré sa neuskutočnila žiadna platba doložená faktúrami alebo dokladmi rovnocennej dôkaznej hodnoty, môžu byť oprávnené, ak sú splnené tieto podmienky:
2. sú splnené podmienky stanovené v článku 67 ods. 1 NSU;
3. tieto výdavky sú v súlade s pravidlami oprávnenosti príslušného fondu a programu a zároveň sú oprávnené podľa legislatívy EÚ a SR, právne záväzných dokumentov (ako napr. RIF, metodické príručky CKO, príslušná výzva, zmluva o NFP);
4. financovanie z verejných zdrojov nesmie na konci projektu prevyšovať skutočne vzniknuté a uhradené výdavky, teda čiastku bez výdavkov v podobe vecných príspevkov;
5. vecné príspevky sú realizované výlučne v súvislosti s cieľmi projektu a  na účel realizácie projektu a majú priamy súvis s projektom;
6. prijímateľ, ktorý využíva vecné príspevky, je povinný preukázať vlastníctvo (alebo zmluvný vzťah v prípade neplatenej práce) a hodnotu vecného príspevku podľa metódy stanovenej RO vo výzve.
7. Za vecné výdavky sa nepovažujú nepriame výdavky a výdavky, zodpovedajúce svojim vymedzením účtovnej kategórii mimoriadne náklady.

**Odporúčané doklady preukazujúce oprávnenosť výdavkov v prípade vecných príspevkov (podľa relevantnosti k poskytnutému vecnému príspevku):**

* výpočet alebo určenie hodnoty vecného príspevku (znalecký posudok v prípade poskytnutia pozemkov a nehnuteľností);
* doklad preukazujúci vlastnícke práva k nehnuteľnosti alebo pozemku;
* v prípade neplatenej práce písomná zmluva o dobrovoľníckej činnosti uzavretej podľa zákona č. 406/2011 Z.z. o dobrovoľníctve a o zmene a doplnení niektorých zákonov v znení neskorších predpisov;
* evidencia vykonanej činnosti a nárokovaného času dobrovoľníkov zaznamenaná v pracovnom výkaze;
* spôsob výpočtu hodnoty dobrovoľníckej činnosti, miery využitia majetku pre daný projekt;
* ak relevantné metodiku výpočtu alikvotnej časti vzťahujúcej sa k projektu.
* doklad preukazujúci účtovnú evidenciu v účtovníctve prijímateľa/partnera.

## 4.9 Osobné výdavky a cestovné náhrady[[29]](#footnote-29)

### 4.9.1 Osobné výdavky

1. Základným oprávneným výdavkom v oblasti osobných výdavkov je celková cena práce[[30]](#footnote-30) (§ 130 ods. 5 Zákonníka práce) pričom v prípade zamestnávania osôb pre účely realizácie projektu rozlišujeme dve alternatívy:
2. zamestnanec pracuje na projekte počas celého ustanoveného pracovného času, resp. dohodnutého kratšieho pracovného času v prípade závislej práce na kratší pracovný čas (t. j. ustanovený pracovný čas): zamestnanec vykonáva počas celej pracovnej doby (resp. počas celého pracovného času) činnosti týkajúce sa výlučne aktivít na projekte a žiadne iné aktivity mimo projektu. V tomto prípade sú oprávnené výdavky za celkovú cenu práce (ak v texte príručky nie je uvedené inak);
3. zamestnanec pracuje na projekte iba určitý pracovný čas: celkový pracovný čas zamestnanca je rozdelený na aktivity pre projekt/projekt spolufinancované/ý z fondov EÚ a na činnosti mimo projekt. V tomto prípade sú oprávnené výdavky za celkovú cenu práce (ak v texte príručky nie je uvedené inak), pomerne podľa skutočne odpracovaného času na projekte. Náhrada za dovolenku prislúcha k obdobiu odpracovanému príslušným zamestnancom na danom projekte, t. j. oprávnená náhrada za dovolenku sa bude krátiť u zamestnancov, ktorí pracujú len časť svojho úväzku na danom projekte. Oprávnená je skutočne čerpaná dovolenka v čase realizácie projektu. Pre osoby pracujúce na projekte čiastočne, t. j. nie v rámci celého odpracovaného času, je možnosť stanoviť pevný percentuálny podiel času odpracovaného na projekte v pracovnej zmluve (nie je potrebné zaznamenávať odpracovaný čas pre účely projektu[[31]](#footnote-31)).
4. Za oprávnené výdavky sú považované všetky náhrady mzdy a iné náhrady/ príspevky , ktoré je zamestnávateľ povinný poskytnúť zamestnancovi podľa platnej legislatívy respektíve z kolektívnej zmluvy a za podmienky, že zamestnávateľ nemá nárok na ich úhradu od príslušných orgánov. Výška oprávnenej náhrady mzdy musí zodpovedať miere zapojenia zamestnanca do realizácie daného projektu.
5. Odmeny[[32]](#footnote-32) (resp. prémie alebo rôzne variabilné zložky mzdy naviazané napr. na hospodárske výsledky prijímateľa) nie sú oprávneným výdavkom s výnimkou prípadov, keď sa vzťahujú na odmeňovanie zamestnancov, ktorých osobné výdavky sú hradené z prostriedkov technickej pomoci alebo ak sú splnené nasledujúce podmienky na poskytnutie odmien (nevzťahuje sa na projekty technickej pomoci):
6. odmena ako zložka mzdy je oprávnený výdavok, ak je poskytnutá zamestnancovi, ktorý pracuje iba na projekte (projektoch) spolufinancovanom z fondov EÚ, t. j. nevykonáva iné pracovné činnosti financované z iných zdrojov prijímateľa (bez ohľadu na dĺžku pracovného času zamestnanca zamestnaného u konkrétneho prijímateľa)[[33]](#footnote-33);
7. odmeny sú v súlade s limitmi personálnych výdavkov nastavenými zo strany RO a pravidlami uvedenými v nasledujúcom texte.
8. RO je oprávnený definovať výdavky na doplnkové dôchodkové sporenie ako oprávnené výdavky pri dodržaní podmienok ustanovených v osobitných predpisoch, resp. v kolektívnych zmluvách ak je to stanovené v kolektívnej zmluve alebo v pracovnej zmluve. Pričom ich oprávnená výška musí zodpovedať alikvotnej miere zapojenia zamestnanca do realizácie daného projektu.
9. Hodnota osobných výdavkov nesmie presiahnuť hodnotu obvyklú v danom odbore, čase a mieste a musí byť primerané úlohám a zodpovednostiam osôb zapojených do realizácie projektu. Maximálna výška miezd, resp. odmien na základe dohôd o prácach vykonávaných mimo pracovného pomeru pre jednotlivé pracovné pozície musí byť v limite stanovenom RO vo výzve a v súlade s predchádzajúcou mzdovou politikou zamestnávateľa pri odmeňovaní rovnakých alebo podobných pracovných pozícií a ak relevantné aj so zohľadnením predpokladanej valorizácie[[34]](#footnote-34).
10. V prípade zamestnancov pracujúcich na projekte je prijímateľ povinný preukázať, že zamestnanec, ktorého mzdové výdavky sú predmetom financovania z fondov EÚ má pre danú pracovnú pozíciu alebo na práce vykonávané na projekte potrebnú kvalifikáciu a odbornú spôsobilosť[[35]](#footnote-35).
11. Pre účely aplikácie ZVV sa výdavkami na zamestnancov rozumejú výdavky na úrovni celkovej ceny práce vyplývajúce z pracovnoprávneho vzťahu medzi zamestnávateľom a zamestnancom. Pokiaľ sú výdavky na zamestnancov pokryté niektorou formou podľa článku 53 ods. 1 písmeno b) – f) NSU, uplatňujú sa obmedzenia aplikované pri reálnom vykazovaní osobných výdavkov primerane podľa pravidiel pre zjednodušené vykazovanie výdavkov.
12. Neoprávnené výdavky sú najmä:
13. Výdavky týkajúce sa činností na projekte vykonávaných počas prekážok v práci na strane zamestnanca (ak napr. zamestnanec nepracuje z dôvodu práceneschopnosti alebo ošetrovania člena rodiny či navštívi lekára a súčasne v tom istom čase vykonáva aktivity na základe, napr. zákona č. 40/1964 Zb. Občianskeho zákonníka v znení neskorších predpisov alebo Zákonníka práce pre projekt, budú výdavky na tieto aktivity považované za neoprávnené).
14. Ostatné výdavky na zamestnanca, ktoré nie sú pre zamestnávateľov povinné podľa osobitných právnych predpisov (napr. dary, benefity). V prípade, ak do povinných odvodov za zamestnávateľa vstupuje aj odvod za sumu ostatných výdavkov na zamestnanca, je potrebné túto sumu odpočítať od celkových odvodov zamestnávateľa.
15. Výdavky na odstupné a odchodné. V prípade, ak do povinných odvodov za zamestnávateľa vstupuje aj odvod výdavkov na odstupné a odchodné, je potrebné túto sumu odpočítať od celkových odvodov zamestnávateľa.
16. Tvorba sociálneho fondu je pre zamestnávateľa povinnosťou, keďže však jeho čerpanie nesúvisí s realizáciu projektu, tieto výdavky nie sú oprávnenými.
17. Výdavky súvisiace s prekrývaním pracovných úväzkov osôb pracujúcich na projekte. Za neoprávnené sa budú považovať výdavky v prípade identifikácie prekrývania sa pracovného času osoby pracujúcej na dvoch alebo viacerých projektoch (vrátane prípadu jedného projektu s viacerými pozíciami v rámci toho istého projektu alebo v prípade viacerých zmluvných vzťahov pre výkon práce pre projekt a mimo projektov) spolufinancovaných z prostriedkov fondov EÚ, resp. z iných programov EÚ alebo vnútroštátnych programov, resp. pri zistení vykonávania činnosti nefinancovanej   
    z prostriedkov fondov EÚ. Takéto výdavky budú vylúčené z financovania dotknutého/ -tých projektu/projektov na úrovni príslušného dňa, pričom nie je podstatné, na základe akého zmluvného vzťahu osoba pracovala.

**Odporúčané doklady preukazujúce oprávnenosť osobných výdavkov:**

1. pracovný pomer[[36]](#footnote-36) na základe pracovnej zmluvy:

* pracovná zmluva spolu s náplňou práce, resp. opisom činnosti štátnozamestnaneckého miesta a platový dekrét /oznámenie o výške a zložení funkčného platu/návrh na odmenu a pod., vrátane dodatkov k vyššie uvedeným dokumentom[[37]](#footnote-37);
* pracovný výkaz[[38]](#footnote-38);
* mzdový list, resp. výplatná páska alebo iný relevantný doklad;
* doklad o úhrade;
* výpočet oprávnenej mzdy a odvodov;
* ak relevantné metodika výpočtu alikvotnej časti vzťahujúcej sa k projektu;
* účtovný doklad.

1. dohody o práci vykonávanej mimo pracovného pomeru:

* dohoda o vykonaní práce, resp. iná dohoda v zmysle zákonníka práce;
* pracovný výkaz35;
* mzdový list, resp. výplatná páska;
* výpočet oprávnenej výšky výdavku;
* ak relevantné metodika výpočtu alikvotnej časti vzťahujúcej sa k projektu;
* doklad o úhrade;
* účtovný doklad.

### 4.9.2 Cestovné náhrady

1. Výdavky na pracovné cesty a zahraničné pracovné cesty s nimi spojené cestovné náhrady sú oprávnené pokiaľ súvisia s realizáciou projektu, sú pre dosiahnutie cieľov projektu nevyhnutné a zároveň sú vykonané osobami, ktoré sa na realizácii projektu podieľajú alebo sú osobami cieľovej skupiny a zároveň spĺňajú pravidlá hospodárnosti, efektívnosti, účelnosti a účinnosti. Oprávnenými sú tak tuzemské, ako aj zahraničné pracovné cesty.
2. Výšku náhrad výdavkov vzniknutých v súvislosti s pracovnou cestou upravuje zákon č. 283/2002 Z. z. o cestovných náhradách v znení neskorších predpisov (ďalej len „zákon o cestovných náhradách“), opatrenia vychádzajúce z tohto zákona a prípadne interná norma organizácie zamestnávateľa.
3. Za oprávnené výdavky je možné považovať:
4. náhrady preukázaných cestovných výdavkov;
5. náhrady preukázaných výdavkov za ubytovanie;
6. stravné;
7. náhrady preukázaných potrebných vedľajších výdavkov;
8. vreckové v prípade zahraničných pracovných ciest.

**Odporúčané doklady preukazujúce oprávnenosť cestovných náhrad:**

* cestovný príkaz/vyúčtovanie pracovnej cesty/ vyúčtovanie zahraničnej pracovnej cesty;
* cestovný lístok, palubný lístok (ak je to relevantné);
* doklad o úhrade (napr. ubytovania, cestovného a pod.);
* písomná správa zo služobnej cesty (ak je to relevantné);
* doklady o ďalších nevyhnutných výdavkoch;
* ostatné podklady, ktoré sú súčasťou vyúčtovania služobnej cesty;
* účtovný doklad (ak cestovný príkaz nie je účtovným dokladom).

## 4.10 Ostatné výdavky - externé služby

1. Externé služby zahŕňajú najrôznejšie výdavky podľa typu projektu, ku ktorému sa viažu. Vybrané služby musia prispievať k dosahovaniu cieľov projektu a byť pre jeho realizáciu nevyhnutné. Prijímateľ môže využívať služby dodávateľov v tých prípadoch a pre tie činnosti, keď nie je možné alebo efektívne tieto služby/činnosti zabezpečiť vlastnými kapacitami. Podmienkou zostáva, že tieto služby musia byť preukázateľne nevyhnutné pre realizáciu projektu.
2. Pri obstarávaní služieb dodávateľov je prijímateľ povinný postupovať v súlade so ZVO a metodickou príručkou k VO / obstarávaniu.

**Odporúčané doklady preukazujúce oprávnenosť výdavkov:**

* písomná zmluva, najmä v prípadoch, ak ide o nadlimitnú alebo podlimitnú zákazku verejného obstarávania[[39]](#footnote-39);
* faktúra alebo rovnocenný účtovný doklad;
* preberací protokol[[40]](#footnote-40) o poskytnutí príslušných služieb;
* prezenčná listina (ak je to relevantné);
* doklad o úhrade;
* spôsob výpočtu oprávnenej výšky výdavku (ak je to relevantné);
* výstupy z poskytnutých služieb (napr. publikácie, posudky, analýzy, štúdie, správy z energetického auditu, fotodokumentácia).

## 4.11 Finančné výdavky a poplatky

1. Všeobecnou podmienkou oprávnenosti finančných výdavkov a poplatkov je ich nevyhnutnosť a priama väzba na projekt, resp. požiadavka RO na ich vynaloženie v súvislosti s projektom. Táto podmienka sa vzťahuje aj na poistenie majetku a na správne a miestne poplatky, ako sú napr. notárske poplatky. Konkrétne poplatky, ktoré budú považované za oprávnené výdavky, špecifikuje RO v rámci jednotlivých výziev alebo riadiacej dokumentácie. Okrem správnych a miestnych poplatkov s priamou väzbou na projekt, sú oprávnenými výdavkami taktiež výdavky na poistenie majetku spolufinancovaného z NFP a napríklad bankové poplatky súvisiace s projektom.
2. **Neoprávnenými výdavkami sú najmä**:
3. správne a miestne poplatky, ktoré nemajú priamu väzbu na projekt, resp. ich neoprávnenosť bola stanovená RO;
4. výdavky na právne služby prijímateľa voči RO (napr. žaloba, vypracovanie stanoviska);
5. sankčné poplatky, pokuty a penále, prípadne ďalšie sankčné výdavky, či už dohodnuté v zmluvách alebo vzniknuté z iných príčin;
6. manká a škody;
7. úroky z úverov a pôžičiek;
8. úroky z dlžných súm, s výnimkou tých, ktoré sa týkajú grantov poskytnutých vo forme úrokových dotácií alebo dotácií na záručné poplatky;
9. dary;
10. poplatky, resp. iné výdavky prijímateľa (vrátane prípadných kurzových strát), ktoré vznikajú z dôvodu vedenia účtu na príjem NFP v zahraničí.

**Odporúčané doklady preukazujúce oprávnenosť výdavkov:**

* Výdavky na bankové poplatky (t. j. výdavky na zriadenie a vedenie účtov a finančné transakcie spojené s týmto účtom) sú dokladované prostredníctvom bankových výpisov dokladujúcich ako výšku výdavkov, tak aj ich uhradenie, prípadne prostredníctvom iných dokumentov vystavených príslušnou bankovou inštitúciou, z ktorých je zjavná výška poplatkov za sledované obdobie a ich úhrada prijímateľom. To isté platí aj pre výdavky na bankové záruky poskytnuté finančnými inštitúciami.
* pri poistení majetku zmluva o poistení majetku a doklad o zaplatení poistného;
* v prípade iných poplatkov doklady preukazujúce tak výšku výdavkov, ako aj ich uhradenie.

## Daň z pridanej hodnoty a iné dane

1. Daň z pridanej hodnoty (ďalej aj „DPH“) je neoprávneným výdavkom okrem prípadov, kedy nie je možné nárokovať jej odpočet podľa platnej legislatívy SR. DPH nie je oprávneným výdavkom v prípade, že prijímateľ má nárok na jej odpočet na vstupe. Nárok na odpočet je vymedzený zákonom  č. 222/2004 Z. z. o dani z pridanej hodnoty v znení neskorších predpisov.
2. Oprávnená DPH sa vzťahuje len k plneniam, ktoré sú považované za oprávnené. V prípade, ak je výdavok oprávnený iba čiastočne, DPH vzťahujúca sa k tomuto výdavku je oprávneným výdavkom v rovnakom pomere.
3. Iné dane sú vo všeobecnosti neoprávneným výdavkom. Za neoprávnené výdavky sú považované predovšetkým priame dane (daň z nehnuteľnosti, daň z motorových vozidiel a pod.). Výnimku tvoria daň z príjmu fyzických osôb, ktorá je súčasťou hrubej mzdy, resp. odmeny za vykonanú prácu a je oprávneným výdavkom v rámci osobných výdavkov a daň za ubytovanie, ktorá je oprávneným výdavkom v rámci cestovných náhrad.

## Dotácie, príspevky a transfery

1. V rámci tejto skupiny výdavkov sú oprávnene výdavky na poskytnutie dotácií, príspevkov (vrátane transferov) voči tretím osobám – užívateľom alebo účastníkom projektu.
2. Poskytovať dotácie, príspevky a transfery môže prijímateľ, ktorým je štátna rozpočtová alebo príspevková organizácia, záujmové združenie právnických osôb, ktorého členom je ministerstvo, obec, VÚC a ich rozpočtové alebo príspevkové organizácie resp. neverejná právnická osoba alebo fyzická osoba v zmysle zákona č. 5/2004 Z. Z. o službách zamestnanosti a o zmene a doplnení niektorých zákonov v znení neskorších predpisov.
3. Poskytovanie dotácií a príspevkov zo štátneho rozpočtu právnickým osobám a fyzickým osobám sa riadi § 8 ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
4. Pri poskytovaní dotácii, príspevku alebo transferu užívateľovi je potrebné aby prijímateľ uzavrel s užívateľom zmluvu alebo iný obdobný právny vzťah.

**Odporúčané doklady preukazujúce oprávnenosť výdavkov:**

* dokument, v ktorom prijímateľ určil podmienky získania dotácií, príspevkov (vrátane transferov) tretími osobami;
* zmluva s užívateľom ak relevantné;
* doklad o vyplatení dotácie, príspevku alebo transferu;
* doklady preukazujúce splnenie podmienok na získanie dotácií, príspevkov (vrátane transferov) tretími osobami ak relevantné.

## 5 Osobitné ustanovenia k zjednodušenému vykazovaniu výdavkov

1. ZVV je špecifickou formou vykazovania výdavkov v rámci ktorej sa nepreukazujú skutočne vynaložené výdavky projektu, ale náklady na projekt sa vypočítajú podľa vopred vymedzenej metódy na základe výstupov, výsledkov alebo niektorých iných nákladov jasne určených vopred buď s odkazom na sumu za jednotku, alebo uplatnením percentuálneho podielu. ZVV je teda alternatívnou metódou výpočtu oprávnených nákladov na projekt odlišnou od tradičnej metódy, ktorou je výpočet na základe skutočne vynaložených a zaplatených nákladov.
2. Použitím ZVV v projekte nie sú dotknuté povinnosti prijímateľa vyplývajúce z osobitných predpisov[[41]](#footnote-41).
3. Nenávratný finančný príspevok, ktorý RO poskytuje prijímateľom formou ZVV môže mať jednu z týchto foriem:
4. jednotkové náklady;
5. jednorazová platba;
6. paušálna sadzba;
7. kombinácia foriem uvedených v písmenách a) až c), ak sa každá forma vzťahuje na rôzne kategórie výdavkov alebo ak sa použijú na rôzne projekty, ktoré tvoria súčasť operácie, alebo za sebou nasledujúce fázy operácie /projektu.
8. Rozsah a spôsob použitia ZVV stanoví RO vo výzve alebo v dokumentoch stanovujúcich podmienky poskytnutia príspevku.
9. S výnimkou projektov, ktoré patria do rozsahu pôsobnosti článku 53 ods. 2 NSU, nie je použitie ZVV povinné ak to nestanovuje ako povinné výzva.
10. V prípade, že sa na projekt vzťahujú pravidlá štátnej pomoci, tieto musia byť v prípade aplikácie ZVV rešpektované. V praxi preto do ZVV nemôžu byť zahrnuté výdavky, ktoré sú v zmysle pravidiel o zlučiteľnej štátnej pomoci neoprávnené.
11. V prípade ZVV kontrole podlieha:

* metodika ZVV stanovená na úrovni RO;
* aplikácia ZVV (či boli splnené podmienky uplatnenia ZVV) na úrovni prijímateľa.

1. Overovanie zo strany riadiaceho orgánu a auditov týkajúcich sa výdavkov určených na úhradu na základe metodiky ZVV sa bude vzťahovať na výstupy/výsledky v prípade jednotkových nákladov a jednorazových platieb a výdavky, ktoré tvoria základňu pre výpočet a následnú úhradu paušálnej sadzby v prípade paušálneho financovania. Overovania zo strany riadiaceho orgánu a audity sa nebudú týkať individuálnych faktúr a špecifických postupov verejného obstarávania, ktoré súvisia s výdavkami uhradenými na základe ZVV. V dôsledku toho sa príslušné finančné dokumenty alebo dokumenty k obstarávaniu nebudú vyžadovať na účel kontroly súm (výdavkov), ktoré prijímateľ vynaložil alebo zaplatil ak spadajú pod ZVV.
2. Verejné obstarávanie tovarov, služieb, alebo stavebných prác na ktoré sa viažu výdavky, ktoré spadajú pod ZVV, sa v žiadosti o NFP neuvádza a zároveň sa počas implementácie projektu neoveruje.
3. Predchádzajúcimi odsekmi nie sú dotknuté povinnosti prijímateľa vyplývajúce z osobitných predpisov .
4. Overovanie ZVV:

Overovanie správneho uplatňovania paušálnych sadzieb

Pri použití paušálnej sadzby sa môžu výdavky projektu deliť maximálne na tri kategórie:

1) kategórie oprávnených výdavkov, na základe ktorých sa uplatní paušálna sadzba s cieľom vypočítať oprávnené sumy paušálnej sadzby (ich hodnota tvorí základňu pre jej výpočet),

2) kategórie oprávnených výdavkov, ktoré sa vypočítajú s použitím paušálnej sadzby (výdavky pokryté paušálnou sadzbou pričom konkrétne výdavky spadajúce pod paušálnu sadzbu sa nepreukazujú zo strany prijímateľa),

3) ak je to relevantné aj ostatné kategórie oprávnených výdavkov: táto sadzba sa na ne neuplatňuje a nie sú vypočítané s použitím paušálnej sadzby (netvoria základňu pre výpočet paušálnej sadzby ani nie sú pokryté paušálnou sadzbou).

|  |
| --- |
| Príklad rozpočtu s tromi kategóriami výdavkov a použitím paušálnej sadzby podľa čl. 56 NSU:  1) mzdové výdavky na odborný personál projektu ................ 100 000 eur  2) paušálna sadzba vo výške 40% (z kategórie 1) ................... 40 000 eur  3) príspevky účastníkom projektu .......................................... 15 000 eur  Oprávnené výdavky projektu spolu – 155 000 eur.  **Kontrole u prijímateľa podliehajú výdavky z 1. a 3. kategórie (vrátane dokladov, ktoré ich preukazujú) a spôsob uplatnenia paušálnej sadzby v druhej kategórii (výpočet sumy zo základne, ktorú tvorí prvá kategória).** |

V rámci posudzovania oprávnenosti výdavkov sa pri výkone administratívnej finančnej kontroly a finančnej kontroly na mieste kontroluje správna aplikácia paušálnej sadzby, a to určenie základne pre výpočet paušálnej sadzby (prvá kategória), percentuálna výška paušálnej sadzby a matematický výpočet výšky výdavkov projektu pokrytých paušálnou sadzbou. Jednotlivé výdavky hradené z tejto paušálnej sadzby sa v súlade s pravidlami ZVV nepreukazujú. Pri aplikácii paušálnej sadzby nie je potrebné odôvodniť skutočné výdavky v druhej kategórii výdavkov. Výdavky však musia súvisieť s realizáciou projektu alebo musia byť nevyhnutné pre realizáciu projektu. **Zníženie výdavkov z prvej kategórie, ktorých hodnota tvorí základňu pre výpočet paušálnej sadzby, spôsobuje zodpovedajúce zníženie súvisiacej sumy paušálnej sadzby** (suma vypočítaná uplatnením paušálnej sadzby je úmerne upravená, ak bola upravená hodnota základných výdavkov, na ktoré sa paušálna sadzba uplatňuje).

Predmetom finančnej kontroly sú aj výdavky z tretej kategórie v súlade so spôsobom ich vykazovania.

Overovanie správneho uplatňovania jednotkových nákladov

V prípade jednotkových nákladov sa všetky oprávnené náklady na projekt alebo ich časť vypočítajú na základe kvantifikovaných činností, vstupov, výstupov alebo výsledkov vynásobených jednotkovými nákladmi stanovenými vopred. Overenie správneho uplatňovania jednotkových nákladov bude zahŕňať posúdenie s cieľom zistiť, či boli splnené podmienky na refundáciu nákladov stanovené z hľadiska procesu, výstupov a/alebo výsledkov teda:

* či jednotky uskutočnené v rámci projektu v zmysle kvantifikovaných vstupov, výstupov alebo výsledkov, na ktoré sa vzťahuje jednotkový náklad, sú zdokumentované, a teda overiteľné a sú reálne a
* či sa deklarovaná suma rovná stanovenému jednotkovému nákladu vynásobenému skutočnými uskutočnenými jednotkami v rámci projektu,
* ak sú v dokumente, v ktorom sa stanovujú podmienky podpory, stanovené ďalšie podmienky, pri kontrole sa overí aj splnenie týchto podmienok.

Overovanie správneho uplatňovania jednorazových platieb

V prípade jednorazových platieb sa všetky oprávnené náklady alebo časť oprávnených nákladov na operáciu alebo projekt počítajú na základe vopred stanovenej a riadne odôvodnenej sumy, ktorá sa vypláca, ak sú dokončené vopred určené činnosti a/alebo výstupy. Kontrola spočíva v overení toho, či boli úplne dokončené dohodnuté kroky (prípadne čiastkové ciele) projektu a či boli uskutočnené výstupy/výsledky v súlade s podmienkami stanovenými vo výzve,  v ŽoNFP a v zmluve o NFP (výstupy/výsledky musia byť zdokumentované).

V prípade kombinácie rôznych foriem ZVV je potrebné, aby sa okrem už opísaných kontrol požadovaných pre jednotlivé formy ZVV kontrolou potvrdilo, že všetky výdavky projektu **sa deklarujú len raz a nedochádza k duplicitnému financovaniu**. Metodikami uvedenými vyššie sa zaistí, aby sa žiadne výdavky na projekt nemohli účtovať s použitím viac ako jednej formy ZVV a prípadne priamych nákladov (dvojité deklarovanie výdavkov napr. ako priame aj ako nepriame výdavky).

Overovanie oprávnenosti výdavkov na úrovni príspevku poskytnutom prijímateľovi pri využití ZVV na úrovni programu na základe článku 94 NSU

V prípade vykazovania výdavkov v súlade s článkom 51 písmeno c), d), e) a prípadne f) NSU a pri využití ZVV na základe článku 94 NSU je kontrola na úrovni projektu vykonávaná v súlade s podmienkami kontroly platnými pre ZVV podľa článku 94 NSU uvedenými v programe. Spôsob kontroly na úrovni projektu bude uvedený vo výzve alebo v dokumentoch stanovujúcich podmienky poskytnutia príspevku pričom bude dodržaný odsek 3 článku 94 NSU a zároveň zabezpečené aby na úrovni projektu boli poskytnuté všetky doklady potrebné pre overenie oprávnenosti výdavkov aj na úrovni príspevku medzi Úniou a RO.

## 6 Pravidlá overovania hospodárnosti výdavkov

RO/SO posudzuje oprávnenosť výdavkov z hľadiska hospodárnosti aspoň v jednej  
z nasledovných etáp:

1. konanie o ŽoNFP,
2. realizácia projektu – administratívna finančná kontrola ŽoP (prípadne zmenové konanie) alebo finančná kontrola na mieste. V prípade projektov EÚS sa pod kontrolou ŽoP rozumie aj kontrola deklarovaných výdavkov, vykonávaná prvou úrovňou finančného riadenia.

ÚVO ako SO posudzuje oprávnenosť výdavkov zo zákazky VO alebo obstarávania vo fáze kontroly po uzavretí zmluvy o NFP. ÚVO v procese overovania hospodárnosti v rámci kontroly VO alebo obstarávania neposudzuje predmet zákazky alebo koncesie z pohľadu potrebnosti, vhodnosti a účelnosti k reálnym potrebám prijímateľa.

Ak RO/SO overil hospodárnosť v etape konania o ŽoNFP, v priebehu realizácie projektu sa môže odvolať na predchádzajúce overenie hospodárnosti za predpokladu, že vykonané overenie hospodárnosti považuje RO/SO za dostatočné a zároveň za splnenia podmienky, že sa neobjavili nové skutočnosti, (napr. zmena projektu, zmena právneho rámca, viacročné obdobie medzi vykonaným overením a zaradením výdavku do financovania, ak tak RO/SO usúdi, zistením skutkového stavu pri finančnej kontrole na mieste, alebo ak nastanú presuny medzi rozpočtovými položkami), ktoré by mali vplyv na posúdenie hospodárnosti výdavkov. RO/SO má možnosť kontrolu vykonať v ktorejkoľvek fáze, pričom toto musí byť jasné žiadateľovi/prijímateľovi z riadiacej dokumentácie už pred tým, ako sa rozhodne zapojiť do výzvy. Je na rozhodnutí RO/SO, v ktorej fáze a ako konkrétne bude vykonávať kontrolu hospodárnosti, nakoľko každá výzva a projekty v nej sú špecifické, veľkú váhu na rozhodnutí kedy vykonať overenie hospodárnosti má aj charakter žiadateľa/prijímateľa a pod. Špecifikáciu je najvhodnejšie vykonať až v rámci konkrétnej vyhlasovanej výzvy. Ak RO/SO overuje hospodárnosť výdavkov aj, alebo v inej etape ako je konanie o ŽoNFP informuje o tom žiadateľov / prijímateľov vo výzve.

Posudzovanie hospodárnosti výdavkov sa uskutočňuje v prípadoch a) – b) najmä nasledovnými postupmi:

* **limitmi** (pod limitmi sa rozumejú finančný limit na úrovni jednotkových výdavkov (v texte aj „finančný limit“) a percentuálny limit na úrovni skupín výdavkov[[42]](#footnote-42) (v texte aj „percentuálny limit“) alebo **benchmarkom**, ktoré sú stanovené vo výzve;
* **odborným posudkom**/**úkonom znalca** v zmysle zákona o znalcoch, tlmočníkoch a prekladateľoch úkonmi znaleckej činnosti sú najmä znalecký posudok a jeho doplnenie, odborné stanovisko alebo potvrdenie a odborné vyjadrenie a vysvetlenie
* **štátnou expertízou** v zmysle zákona č. 254/1998 Z. z. o verejných prácach v znení neskorších predpisov (ďalej len zákon o verejných prácach), sa vypracováva štátna expertíza, resp. protokol o vykonaní štátnej expertízy;
* **prieskumom trhu v zmysle prílohy č. 3**;
* **ukončeným VO alebo obstarávaním**, za podmienok určených v prílohe č. 3 tejto príručky

Bližšie sú popísané tieto postupy v  prílohe Postupy overovania hospodárnosti výdavkov.   
Pre všetky postupy zároveň platí, že RO/SO uchováva všetky podklady viažuce sa k určeniu a/alebo použitiu postupu na overenie hospodárnosti. V prípade stanovenia hospodárnosti formou určenia limitu alebo benchmarkom, RO/SO uchováva dokumentáciu, na základe ktorej došlo k určeniu týchto hodnôt a použitiu daného postupu. V prípade využitia ďalších nástrojov sú dokumenty predkladané žiadateľom a/alebo prijímateľom uchovávané ako súčasť ŽoNFP alebo projektu, spolu s prípadnými ďalšími dokumentmi, ktoré v procese overovania hospodárnosti získal alebo využil RO/SO (napr. vlastný vykonaný prieskum trhu na úrovni RO/SO).

### A) Overovanie hospodárnosti vo fáze konania o ŽoNFP

1. **Výdavky, ktoré nie sú predmetom VO alebo obstarávania – hospodárnosť sa overuje v konaní o ŽoNFP, alebo vo fáze administratívnej finančnej kontroly ŽoP (v závislosti od rozhodnutia RO/SO) alebo v rámci finančnej kontroly na mieste (ešte pred schválením prvej ŽoP obsahujúce overované výdavky)**
2. Ak sa pre výdavky, ktoré nie sú predmetom VO/obstarávania uskutoční overenie hospodárnosti už počas konania o ŽoNFP, zabezpečí sa tým právna istota pre prijímateľa aj poskytovateľa ohľadne hospodárnosti výdavkov projektu. Súčasne je potrebné, v prípade ak sa overenie hospodárnosti uskutočňuje vo fáze konania o ŽoNFP, aby žiadateľ v ŽoNFP preukázal, že nárokované výdavky sú hospodárne a zodpovedajú obvyklým cenám v danom čase a mieste. Žiadateľ uvedené môže preukázať napr. prostredníctvom prieskumu trhu[[43]](#footnote-43), odkazom na verejné obstarávania v rámci iných zrealizovaných projektov. Pre zjednodušené vykazovanie výdavkov platí, že overovanie hospodárnosti výdavkov sa overuje v konaní o ŽoNFP cez posúdenie rozsahu projektu (výnimku z tohto postupu predstavuje postup stanovenia ZVV podľa návrhu rozpočtu, kedy sa v konaní o ŽoNFP posudzuje hospodárnosť celého rozpočtu).
3. Ak podmienkou oprávnenosti výdavkov je dodržanie stanoveného finančného  
   limitu, percentuálneho limitu alebo benchmarku, ich splnenie je overené vždy počas konania o ŽoNFP a ak je to potrebné, tak aj v rámci administratívnej kontroly ŽoP.
4. Ak podmienkou poskytnutia príspevku je ukončené VO/obstarávanie podľa rozhodnutia RO/SO je možné overiť hospodárnosť uvedených výdavkov zo strany ÚVO ako SO až  
   po uzavretí zmluvy o NFP a nadobudnutí jej účinnosti v prípade nadlimitných zákaziek. V prípade iných ako nadlimitných zákaziek sú uvedené výdavky overované najneskôr s predložením prvých výdavkov do ŽoP.
5. **Odborný hodnotiteľ vo fáze konania o ŽoNFP** kvalifikovaným posúdením posudzuje adekvátnosť[[44]](#footnote-44) rozpočtu v kontexte projektu ako celku. V prípade, že v rámci odborného hodnotenia sa posudzuje hospodárnosť výdavkov, posudzuje ich odborný hodnotiteľ v nasledovnom rozsahu:
   1. Ak ide o výdavky, ktoré nie sú predmetom VO alebo obstarávania, odborný hodnotiteľ posúdi hospodárnosť nárokovaných výdavkov na základe svojej odbornosti, skúsenosti a znalosti. Pri posudzovaní vychádza z dokumentácie od žiadateľa (napr. prieskumy trhu, podklady preukazujúce mzdovú politiku žiadateľa, opisu projektu). V prípade, že má pochybnosti o dostatočnosti[[45]](#footnote-45) podkladov od žiadateľa a o hospodárnosti predmetných výdavkov uplatní vlastné nástroje (prieskum trhu, sadzobníky, cenníky, atď.) a jednoznačne zadefinuje zdroj svojho overenia do hodnotiaceho hárku,

Ak ide o výdavky, pre ktoré už bolo ukončené VO alebo obstarávanie a overenie hospodárnosti výdavkov z VO alebo obstarávania sa uskutočňuje v konaní o ŽoNFP, je postačujúce, že odborný hodnotiteľ overí hospodárnosť nárokovaných výdavkov na základe svojej odbornosti, skúsenosti a znalosti, pričom dôraz kladie na dokumentáciu k ukončenému VO alebo obstarávaniu[[46]](#footnote-46). Odborný hodnotiteľ rovnako overí, či suma v rozpočte je totožná alebo nižšia ako výsledná suma z VO/obstarávania a túto sumu konfrontuje vo vzťahu k limitom/benchmarkom, ak boli stanovené.

* 1. Toto overenie hospodárnosti zaznamená do hodnotiaceho hárku,
  2. Ak ide o výdavky, pre ktoré ešte nebolo ukončené VO alebo obstarávanie, alebo ukončené VO, alebo podmienky poskytnutia príspevku v zmysle výzvy neuvádzajú povinnosť mať ukončené VO/obstarávanie ku dňu predloženia ŽoNFP, odborný hodnotiteľ posúdi hospodárnosť nárokovaných výdavkov na základe svojej odbornosti, skúsenosti a znalosti v kombinácii s posúdením relevantnosti žiadateľom predloženej dokumentácie k preukázaniu hospodárnosti výdavkov. V prípade, že má pochybnosti o hospodárnosti predmetných výdavkov uplatní vlastné nástroje (prieskum trhu, sadzobníky, cenníky, atď.) a jednoznačne zadefinuje zdroj svojho overenia do hodnotiaceho hárku.

### B) Overovanie hospodárnosti výdavkov v prípade ukončeného VO a obstarávania po uzavretí Zmluvy o NFP a nadobudnutí jej účinnosti

1. ÚVO ako SO vykonáva kontrolu VO [[47]](#footnote-47)alebo obstarávania až po uzavretí zmluvy o NFP a nadobudnutí jej účinnosti. V prípade nadlimitných zákaziek je kontrola po uzavretí   
   zmluvy, súčasťou ktorej je overovanie hospodárnosti výdavkov zákazky, povinná. V prípade iných ako nadlimitných zákaziek sa kontrola VO alebo obstarávania po uzavretí zmluvy vykoná zo strany ÚVO ako SO, ak bola zákazka na základe rizikovej analýzy vykonanej poskytovateľom vyhodnotená ako riziková. Pri posudzovaní hospodárnosti výdavkov, ktoré boli predmetom VO, resp. obstarávania sa posudzuje hospodárnosť zákazky ako celku (t. j. neposudzujú sa  
   z pohľadu hospodárnosti jednotlivé položky zahrnuté do zmluvy, uzavretej ako výsledok VO, resp. obstarávania samostatne). Uvedené pravidlo platí aj pre rámcovú dohodu uzavretú s jedným úspešným uchádzačom. Ak je zákazka rozdelená na časti (napr. nadlimitná zákazka rozdelená vnútorne na časti podľa § 28 ZVO), hospodárnosť sa posudzuje vo vzťahu ku každej časti zákazky samostatne, nakoľko výsledkom každej časti zákazky je samostatná zmluva. Ak je výsledkom VO, resp. obstarávania rámcová dohoda uzavretá s viacerými uchádzačmi alebo sa zákazka zadáva s využitím dynamického nákupného systému, hospodárnosť sa posudzuje vo vzťahu k jednotlivým čiastkovým zákazkám zadávaným na základe rámcovej dohody (platí, napr. pre prípady opätovného otvorenia súťaže, nakoľko výsledkom opätovného otvorenia súťaže je zadanie čiastkovej zákazky jednému úspešnému uchádzačovi, ktorý je zmluvnou stranou rámcovej dohody).
2. ÚVO ako SO je povinný overiť hospodárnosť aj pri zmenách zmluvy s dodávateľom, ktorá bola uzavretá ako výsledok VO/obstarávania, ak už bol prijímateľovi schválený príspevok z prostriedkov EÚ a Zmluva o NFP je účinná. Pri zmenách zmluvy s dodávateľom (dodatkoch) je ÚVO ako SO povinný overiť hospodárnosť, ak zmenou zmluvy dochádza k navýšeniu ceny za dodané tovary, poskytnuté služby alebo realizované stavebné práce alebo predmetom zmeny zmluvy sú doplňujúce tovary, služby alebo stavebné práce, ktoré neboli zahrnuté do pôvodnej zmluvy. Pri zmenách zmluvy, ktorých predmetom sú doplňujúce tovary, služby alebo stavebné práce, ktoré neboli zahrnuté do pôvodnej zmluvy, nie je možné overiť hospodárnosť na základe pôvodného ukončeného VO/obstarávania, ale ÚVO ako SO musí využiť iné postupy podľa tohto metodického pokynu.
3. ÚVO ako SO zabezpečí, že pri overovaní hospodárnosti výdavku musí byť v kontrolnom zozname, resp. v hodnotiacom hárku v stĺpci „poznámka“ uvedená bližšia informácia o overení hospodárnosti výdavku, ako aj všetky relevantné zdôvodnenia, skutočnosti a  
   úvahy, ktoré boli podkladom k jeho výroku a záverom posúdenia hospodárnosti (najmä to, aké úkony boli vykonané, aké skutočnosti boli posúdené, aké dokumenty boli zohľadnené   
   pri formulovaní záveru overenia hospodárnosti).

### B1) Overovanie hospodárnosti v priebehu realizácie projektu - proces administratívnej finančnej kontroly ŽoP alebo finančnej kontroly na mieste

1. Vo fáze administratívnej finančnej kontroly ŽoP poskytovateľ vo vzťahu k hospodárnosti výdavkov overuje (podľa relevantnosti), či sú nárokované výdavky v súlade:

* so zmluvou o NFP v platnom znení;
* so zrealizovaným a skontrolovaným VO (v zmysle Správy z kontroly VO);
* so stanovenými finančnými, percentuálnymi limitmi a benchmarkami;
* nástrojmi stanovenými poskytovateľom (napr. sadzobníky, cenníky, atď.), ak relevantné.

1. Oprávnené výdavky vyplývajúce z VO (na základe vykonanej finančnej kontroly VO vrátane overenia rizikových indikátorov a hĺbkového overenia hospodárnosti výdavkov) považuje poskytovateľ za hospodárne a v rámci procesnej fázy administratívnej finančnej kontroly ŽoP nevykonáva ďalšie overenie hospodárnosti predmetných výdavkov  
   s výnimkou prípadného overenia súladu s finančnými limitmi alebo vlastnými nástrojmi (ak relevantné).
2. Poskytovateľ overuje v prípade potreby hospodárnosť výdavkov aj pri výkone finančnej kontroly na mieste.
3. Rovnako je hospodárnosť výdavkov overovaná aj pri zmenovom konaní v prípade zmien rozpočtu projektu spočívajúcich v doplnení nových výdavkov.
4. Počas overenia hospodárnosti výdavkov pri výkone finančnej kontroly na mieste, resp. pri zmenovom konaní, poskytovateľ primerane použije vlastné pomocné nástroje.

# Prílohy

Príloha č. 1 Kategórie nepriamych výdavkov

Príloha č. 2 Číselník skupín výdavkov

Príloha č. 3 Postupy overovania hospodárnosti výdavkov

1. Aktualizácia tejto prílohy sa vykonáva samostatne a nezávisle od aktualizácie samotnej príručky k oprávnenosti výdavkov. Aktualizovaná príloha nadobúda účinnosť dátumom jej zverejnenia. [↑](#footnote-ref-1)
2. Všetky ustanovenia, ktoré sa vzťahujú na RO, sa rovnako aplikujú aj na SO v rozsahu, v akom naňho bol delegovaný výkon činností RO prostredníctvom „Zmluvy o poverení na vykonávanie časti úloh riadiaceho orgánu sprostredkovateľským orgánom a o zodpovednostiach súvisiacich s týmto poverením“. Z uvedeného dôvodu sa v dokumente neuvádza osobitne aj SO, okrem prípadov, ak je to z charakteru špecifického ustanovenia nevyhnutné. [↑](#footnote-ref-2)
3. Výnimku tvoria výdavky, ktoré spadajú pod ZVV, kde nie je potrebné výdavky preukazovať účtovnými dokladmi a vecné príspevky, v prípade ktorých neboli vykonané úhrady a nie sú podložené faktúrami alebo dokladmi rovnocennej preukaznej hodnoty ako ani na príspevok vo forme financovania nespojeného s nákladmi a ak relevantné odpisy. [↑](#footnote-ref-3)
4. Pri odpisoch je požadované doloženie účtovným dokladom a inventárnou kartou v súlade s kapitolou 4.6. [↑](#footnote-ref-4)
5. V súlade s článkom 191 Nariadenia Európskeho parlamentu a Rady (EÚ, Euratom) č. 2018/1046 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č.  1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č.  223/2014, (EÚ) č. 283/2014 a rozhodnutia č. 541/2014/EÚ a zrušení nariadenia (EÚ, Euratom) č.  966/2012 v platnom znení. [↑](#footnote-ref-5)
6. Týmto nie sú dotknuté podmienky platné pre ZVV. [↑](#footnote-ref-6)
7. RO je oprávnený posudzovať časový a územný aspekt výdavku vo vzťahu k jednotlivým vykonávaným procesom (napr. pri kontrole ŽoNFP, pri kontrole VO, kontrole ŽoP). Z hľadiska územného aspektu RO prihliada na predmet výdavku (napríklad tovar alebo služba) a jeho povahu „obchodovateľnosti“ z hľadiska územia (napríklad kúpa technológie alebo nájom nehnuteľnosti). [↑](#footnote-ref-7)
8. Povinnosť úhrady sa nevzťahuje na odpisy a vecné príspevky - na tieto sa však viaže povinnosť vzniku výdavku. V prípade úhrady výdavkov na základe čl. 53 ods. 1 písm. b), c) a f) NSU sa akcie, ktoré tvoria základ na úhradu vykonajú medzi 1. januárom 2021 a 31. decembrom 2029. [↑](#footnote-ref-8)
9. Platby súvisiace s prijatými právnymi záväzkami, prijatými rozhodnutiami a s tvorbou rezerv týkajúce sa schválených finančných operácií v súlade Nástrojom Európskej únie na obnovu sa vykonajú do 31. decembra 2026 s výnimkou technickej a administratívnej pomoci podľa čl. 3 ods. 9 Nariadenia Rady (EÚ) 2020/2094 zo 14. decembra 2020, ktorým sa zriaďuje Nástroj Európskej únie na obnovu s cieľom podporiť obnovu po kríze COVID-19. [↑](#footnote-ref-9)
10. Pri dodržaní článku 63 ods. 6 NSU. [↑](#footnote-ref-10)
11. Plán spravodlivej transformácie územia, ktorý je prílohou Programu Slovensko 2021 – 2027, definuje rozsah podpory a územnú oprávnenosť pre čerpanie z FST. [↑](#footnote-ref-11)
12. Preukazovanie úhrady výdavkov sa nevzťahuje na výdavky realizované formou ZVV a výdavky vo forme vecných príspevkov a odpisov. [↑](#footnote-ref-12)
13. Uvedené sa neuplatňuje na projekty týkajúce sa ochrany životného prostredia. [↑](#footnote-ref-13)
14. RO nastaví lehotu efektívne a primerane vzhľadom na charakter výzvy. [↑](#footnote-ref-14)
15. Napríklad zákona č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov v znení neskorších predpisov. [↑](#footnote-ref-15)
16. Aj rozostavanej stavby zapísanej v evidencii nehnuteľností na správe katastra. [↑](#footnote-ref-16)
17. RO nastaví lehotu efektívne a primerane vzhľadom na charakter výzvy. [↑](#footnote-ref-17)
18. Hodnota stavby môže byť určená aj v zmysle osobitného právneho predpisu, pričom nemôže dôjsť k porušeniu pravidiel hospodárskej súťaže. Žiadateľ/prijímateľ preukáže poskytovateľovi hodnotu stavby aj s ohľadom na DPH, ak je to relevantné. DPH ako oprávnený výdavok musí spĺňať podmienky uvedené v RIF v kapitole 10 Oprávnenosť výdavkov. [↑](#footnote-ref-18)
19. Uvedené platí na tie stavby, na ktoré sa tieto náležitosti (kolaudačné rozhodnutie/osvedčenie, atď.) vzťahujú podľa zákona č. 50/1976 Zb. o územnom plánovaní a stavebnom poriadku v znení neskorších predpisov / zákona 201/2022 Z. z. o výstavbe a nevzťahuje sa na stavby, ktoré prijímateľ v rámci projektu uvedie do súladu s príslušnými požiadavkami právnych predpisov. [↑](#footnote-ref-19)
20. S prihliadnutím na možnú výšku výdavkov vynaložených na búracie práce, RO prípadne určí ďalšie podmienky oprávnenosti. [↑](#footnote-ref-20)
21. Ak sa hmotný/nehmotný majetok využíva v rámci vzájomne komplementárnych projektov Programu Slovensko a výdavky na jeho obstaranie sa uplatnia iba jeden raz, nie je potrebné pomerné rozdelenie výdavkov medzi projektami. [↑](#footnote-ref-21)
22. V ostatných prípadoch pokiaľ výsledok VO nie je formálne zachytený písomnou zmluvou, ani objednávkou, ale iným spôsobom (napr. pokladničným blokom, príjmovým dokladom a pod.), ktorý jednoznačne a hodnoverne preukazuje formálne, príp. aj vecné naplnenie výsledku VO, tento doklad pre potreby kontroly/finančnej kontroly VO nahrádza písomný zmluvný vzťah. [↑](#footnote-ref-22)
23. V ostatných prípadoch, ktoré nespĺňajú definíciu v zmysle § 22, odsek 2 písm. a) zákona o dani z príjmov je potrebné splniť len podmienky súladu s platnými normami a štandardmi a podmienky uvedené v v odseku 1 písm. a), d) a to pri dodržaní zásady riadneho finančného hospodárenia. [↑](#footnote-ref-23)
24. Alebo iným vhodným spôsobom stanoveným RO ak je vzhľadom na cenu zariadenia vyhotovenie znaleckého posudku neprimerane drahé. [↑](#footnote-ref-24)
25. V ostatných prípadoch pokiaľ výsledok VO/obstarania nie je formálne zachytený písomnou zmluvou, ani objednávkou, ale iným spôsobom (napr. pokladničným blokom, príjmovým dokladom a pod.), ktorý jednoznačne a hodnoverne preukazuje formálne, príp. aj vecné naplnenie výsledku VO, tento doklad pre potreby kontroly/finančnej kontroly VO nahrádza písomný zmluvný vzťah. [↑](#footnote-ref-25)
26. Úroky z dlžnej sumy nie sú oprávneným výdavkom v súlade s článkom 64 ods. 1 písm. a) NSU. [↑](#footnote-ref-26)
27. Kapitola 4.6. Odpisy a §§ 24 až 29 zákona č. 595/2013 Z. z. o dani z príjmov v znení neskorších predpisov. [↑](#footnote-ref-27)
28. Vo výnimočných a riadne odôvodnených prípadoch je RO oprávnený uznať výdavky do výšky účtovných odpisov. RO v takýchto prípadoch preverí hospodárnosť takto nastaveného limitu a opodstatnenosť metódy výpočtu výšky účtovných odpisov vo vzťahu k projektu. [↑](#footnote-ref-28)
29. Pojmy, povinnosti a podmienky uvedené v tejto kapitole , ako aj odvolávky na legislatívu SR sa v prípade pracovných pomerov alebo obdobných právnych vzťahov uzatvorených na základe legislatívy iného štátu uplatňujú primerane platnej legislatíve daného štátu. [↑](#footnote-ref-29)
30. Ak je oprávnená náhrada za dovolenku, tak táto je oprávnená za obdobie účasti na projekte. V prípade použitia výpočtu hodinovej sadzby podľa článku 55 ods. 2 NSU sú oprávnené len výdavky za skutočne odpracované hodiny keďže napríklad dovolenka za kalendárny rok je už zahrnutá vo výpočte hodinových nákladov na zamestnancov. [↑](#footnote-ref-30)
31. Uvedené nemá vplyv na povinnosť zamestnávateľa viesť evidenciu pracovného času podľa § 99 Zákonníka práce. [↑](#footnote-ref-31)
32. Ide o zložku mzdy v zmysle § 118 Zákonníka práce. Uvedené sa aplikuje aj na obdobný pracovný vzťah (napr. zákon o štátnej službe). [↑](#footnote-ref-32)
33. Zapojenie zamestnanca na projekte a pravidlá odmeňovania treba vykladať vo vzťahu k tej pracovnej zmluve, ktorá mu to určuje a v nadväznosti na prvý odsek písmeno a), v ktorom je definované kedy je zamestnanec považovaný za zamestnanca pracujúceho na projekte počas celého ustanoveného pracovného času a v nadväznosti na ustanovenia o pracovnom pomere v zákonníku práce. [↑](#footnote-ref-33)
34. Metodiku k valorizácii nastaví RO vo výzve na základe spravodlivej, nestrannej a overiteľnej metódy výpočtu. [↑](#footnote-ref-34)
35. Ak sa nepožaduje kvalifikácia, alebo odborná spôsobilosť musí byť možné posúdiť, či kvalita výstupu je v požadovanej kvalite. [↑](#footnote-ref-35)
36. Vrátane obdobného pracovného vzťahu alebo iného pracovnoprávneho vzťahu. [↑](#footnote-ref-36)
37. V prípade projektov TP RO na základe skúseností a možného rizika vzniku neoprávnených výdavkov rozhodne o predložení príslušných dokumentov. [↑](#footnote-ref-37)
38. V prípade zamestnanca, ktorý pre zamestnávateľa pracuje na plný pracovný úväzok na projekte sa pracovný výkaz nevypracováva. Pracovný výkaz nie je potrebné vypracovávať ani pre zamestnanca pracujúceho na čiastočný pracovný úväzok v zmysle článku 55, odsek 5 NSU. V takom prípade musí mať zamestnanec v pracovnej zmluve stanovený pomer z plnohodnotného pracovného času, na ktorý pracuje na projekte. [↑](#footnote-ref-38)
39. V ostatných prípadoch pokiaľ výsledok VO/obstarania nie je formálne zachytený písomnou zmluvou, ani objednávkou, ale iným spôsobom (napr. pokladničným blokom, príjmovým dokladom a pod.), ktorý jednoznačne a hodnoverne preukazuje formálne, príp. aj vecné naplnenie výsledku VO, tento doklad pre potreby kontroly/finančnej kontroly VO nahrádza písomný zmluvný vzťah. [↑](#footnote-ref-39)
40. RO v prípade potreby má právo stanoviť ako súčasť preberacieho protokolu aj pracovný výkaz alebo sumarizačný hárok z dôvodu preukázania dodaných služieb. [↑](#footnote-ref-40)
41. Žiadateľ/prijímateľ je naďalej povinný vo vzťahu k výdavkom spadajúcim pod ZVV:

    - obstarávať tovary, služby a stavebné práce v súlade s ustanoveniami platného zákona o VO,

    - viesť účtovnú evidenciu v súlade s ustanoveniami zákona č. 431/2002 Z. z. o účtovníctve v znení neskorších predpisov,

    - rešpektovať ustanovenia zákona o rozpočtových pravidlách verejnej správy,

    - dodržiavať ďalšie relevantné uplatniteľné predpisy. [↑](#footnote-ref-41)
42. V niektorých prípadoch sú percentuálne limity stanovené nie len pre skupiny výdavkov ale aj pre jednotkové výdavky (napr. nákup stavieb, stavebný dozor, odborný autorský dohľad, iné). [↑](#footnote-ref-42)
43. V takom prípade RO zabezpečí overenie existencie konfliktu záujmov na strane žiadateľa. [↑](#footnote-ref-43)
44. Pod adekvátnosťou sa rozumie odborné posúdenie toho, či navrhovaná položka rozpočtu je potrebná a či je potrebná v popisovanom rozsahu / kvalite vo vzťahu k potrebám projektu. [↑](#footnote-ref-44)
45. Pod dostatočnosťou sa rozumie v prípade prieskumu trhu napr. aj porovnanie parametrov jednotlivých ponúk, aby sa zabezpečila ich porovnateľnosť; overenie, či oslovené subjekty majú súvisiaci predmet činnosti. [↑](#footnote-ref-45)
46. Ak tovary, služby, alebo práce, ktoré boli predmetom VO podliehajú limitom, alebo benchmarku hodnotiteľ tieto pri posúdení hospodárnosti zohľadní. [↑](#footnote-ref-46)
47. V rámci Programov cezhraničnej spolupráce nebude kontrolu VO vykonávať "UVO ako SO" ale RO. [↑](#footnote-ref-47)