

Príloha č. 3

Postupy overovania hospodárnosti výdavkov

**Obsah**

[Postupy overovania hospodárnosti výdavkov 3](#_Toc118972361)

[Finančné limity na úrovni jednotkových výdavkov 3](#_Toc118972362)

[Percentuálne limity pre jednotlivé skupiny výdavkov 3](#_Toc118972363)

[Benchmark 4](#_Toc118972364)

[Odborný posudok/Úkon znalca/Štátna expertíza 5](#_Toc118972365)

[Prieskum trhu 6](#_Toc118972366)

[Ukončené VO alebo obstarávanie 8](#_Toc118972367)

# Postupy overovania hospodárnosti výdavkov

## Finančné limity na úrovni jednotkových výdavkov

Hlavným účelom zavedenia finančných limitov na jednotkové výdavky[[1]](#footnote-1) (ďalej aj „finančné limity“) je zabezpečiť hospodárnosť výdavkov projektu. Výhodou tohto postupu je prehľadnosť a jednoznačnosť pravidiel pre žiadateľa a možnosť identifikovania nehospodárnych výdavkov už v procese prípravy ŽoNFP.

Finančné limity sa nemusia vzťahovať na celkovú cenu tovarov, služieb, stavebných prác, ale limitujú primárne výšku nárokovateľného príspevku z EŠIF.

Ide o účinný postup na zabezpečenie hospodárnosti najmä pre štandardné (homogénne) typy výdavkov, ktoré sa v rámci implementovaných projektov pravidelne vyskytujú.

Finančné limity sú zo strany RO/SO stanovené vopred na úrovni priority (špecifického cieľa), resp. výzvy alebo riadiacej dokumentácie, na ktorú sa výzva odkazuje s prihliadnutím  
na špecifiká programu. Stanovenie finančných limitov je v kompetencii RO/SO.

Finančné limity RO/SO stanoví na základe analýzy jednotkových výdavkov v rámci projektov implementovaných v programovom období 2014–2020 po zohľadnení cenového vývoja , na základe prieskumu trhu alebo iným objektívnym spôsobom alebo kombináciou týchto metód. Medzi príklady finančných limitov je možné uviesť limity na nákup IKT, výdavky na interiérové vybavenie, výdavky na štandardizované odborné poradenské služby a mnohé ďalšie. RO/SO uchováva dokumentáciu, na základe ktorej boli finančné limity na úrovni jednotkových cien stanovené.

RO/SO môže použiť finančný limit z inej výzvy na taký istý typ výdavku, pričom žiadateľ musí byť vždy jasne informovaný o tom, že na výdavky sa uplatňuje finančný limit.

## Percentuálne limity pre jednotlivé skupiny výdavkov

Percentuálne limity pre jednotlivé skupiny výdavkov (ďalej aj „percentuálne limity“) sú ďalším postupom na zabezpečenie hospodárnosti výdavkov, keďže obmedzujú výšku niektorých špecifických skupín výdavkov.

RO/SO v pravidlách oprávnenosti výdavkov na úrovni programu môže stanoviť maximálne percentuálne podiely jednotlivých skupín výdavkov na celkových oprávnených výdavkoch alebo časti oprávnených výdavkov projektu (napr. max. % limit na stavebný dozor z celkovej výšky oprávnených výdavkov na realizáciu stavebných prác a pod). v závislosti od špecifík príslušného programu a oblasti podpory. Základné percentuálne limity sú presne špecifikované vždy v konkrétnej výzve alebo v riadiacej dokumentácii, na ktorú sa výzva odkazuje.

Percentuálne limity a skupiny výdavkov, na ktoré sa budú tieto limity vzťahovať, RO/SO môže stanoviť na základe analýzy projektov implementovaných v programovom období   
2014-2020 po zohľadnení aktuálneho vývoja cien, na základe prieskumu trhu, posudku/úkonu znalca, na základe ukončených postupov VO/obstarávania, alebo iným objektívnym spôsobom, alebo kombináciou týchto metód. RO/SO uchováva podpornú dokumentáciu,  
na základe ktorej boli percentuálne limity stanovené.

Medzi príklady percentuálnych limitov je možné uviesť limity na nepriame výdavky projektu, výdavky na nákup IKT, výdavky na služby stavebného dozoru, výdavky na špecifické služby definované RO/SO a mnohé ďalšie. Percentuálne limity je vhodné uplatniť najmä v prípadoch, kedy výška výdavku spadajúceho pod skupinu výdavkov upravených percentuálnym limitom vykazuje závislosť od výšky celkových oprávnených výdavkov projektu, alebo skupiny, resp. časti oprávnených výdavkov. Uvedené sa nevzťahuje na overenie hospodárnosti zo strany ÚVO ako SO.

## Benchmark

Benchmark predstavuje postup, ktorý na rozdiel od stanovenia limitov a prieskumov trhu môže okrem zásady hospodárnosti byť zameraný aj na efektívnosť výdavkov/projektu.

Benchmark je ukazovateľ s určenou prijateľnou alebo optimálnou úrovňou, hodnotu ktorej  
na úrovni prioritnej osi (špecifického cieľa)/výzvy stanoví RO/SO ex – ante na základe analýzy. Prijateľná úroveň je vyjadrená hraničnou hodnotou ukazovateľa (vrátane typu jednotky). Optimálna úroveň je vyjadrená hodnotou ukazovateľa (vrátane typu jednotky) vo formáte napr. od – do. RO/SO je oprávnený stanoviť benchmarky na úrovni výstupu, aktivity alebo na úrovni celého projektu.

Predpokladom pre použitie uvedeného postupu je vykonanie analýzy projektov realizovaných v programovom období 2014–2020 po zohľadnení aktuálneho vývoja cien, s dôrazom na ich vstupy (výdavky) a výstupy (výsledky)a zostavenie databázy porovnateľných projektov, prijímateľov, oblastí podpory, aktivít a výstupov alebo inou objektivizovanou metódou, ktorá zaručuje porovnateľnosť výstupov navzájom. RO/SO vykoná analýzu implementovaných projektov (napr. RO/SO určí projekty, ktoré považuje z pohľadu ich implementácie a plnenia cieľov za najúspešnejšie (best in class) v rozdelení podľa jednotlivých prioritných osí (špecifických cieľov a aktivít).

Vyššie uvedená analýza predstavuje východisko pre stanovenie benchmarkov. Z analýzy RO/SO pripraví zoznam benchmarkov, t. j. hodnôt vstupov, výstupov a pomerových ukazovateľov medzi vstupmi a výstupmi. RO/SO uchováva dokumentáciu, na základe ktorej boli benchmarky stanovené.

Príklady možných benchmarkov na úrovni projektu/aktivity:

1. celkové výdavky na jednu vyškolenú osobu;
2. celkové výdavky na zavedenie jedného nového vzdelávacieho programu;
3. celkové výdavky na vytvorenie nového pracovného miesta;
4. celkové výdavky na jednu hodinu vzdelávania;
5. celkové výdavky na jeden vzdelávací materiál;
6. celkové výdavky na vytvorenie jedného miesta v zariadení starostlivosti o deti;
7. celkové výdavky na meter novovybudovanej kanalizácie/vodovodu;
8. celkové výdavky na jedného ekvivalentného obyvateľa;
9. celkové výdavky na meter komunikácie v správe žiadateľa;
10. celkové výdavky na rekonštrukciu m2 cesty určitej kategórie;
11. priemerné zníženie energetickej náročnosti technicky zhodnotených objektov;
12. ročné úspory energie realizovaním projektu;
13. počet nových a kvalitnejších (inovovaných) služieb poskytnutých v podporenom zariadení;
14. podiel výdavkov na podlahovú plochu verejných budov - m2.

Formu, spôsob a aplikáciu benchmarku stanoví RO/SO v závislosti od špecifík programu, typu oprávnených žiadateľov, charakteru podporovaných aktivít, administratívnej a časovej náročnosti benchmarku.

## Odborný posudok/Úkon znalca/Štátna expertíza

V každej fáze projektového cyklu je možné zo strany RO/SO, resp. žiadateľa / prijímateľa preukázať hospodárnosť výdavkov úkonom znalca podľa zákona o znalcoch alebo odborným posudkom vypracovaným odborníkom[[2]](#footnote-2)(ďalej len posudok) v príslušnej oblasti, prípadne štátnou expertízou podľa zákona o verejných prácach[[3]](#footnote-3). Postup podľa predchádzajúcej vety je možné uplatniť pri overovaní hospodárnosti aj zo strany ÚVO ako SO v procese výkonu kontroly VO/obstarávania.

Podklady potrebné pre výkon overenia hospodárnosti výdavkov predkladá znalcovi/odborníkovi zadávateľ. Ak znalec/odborník bude požadovať ďalšie špecifikované podklady, ktoré nie sú obsiahnuté v odovzdaných podkladoch a RO/SO alebo ÚVO ako SO  
ako zadávateľ ich nemá k dispozícii, osloví žiadateľa/prijímateľa s požiadavkou na doloženie týchto podkladov. Túto možnosť vyžiadania dokladov ad hoc by mal mať RO/SO zapracovanú v dokumentácii určenej pre žiadateľa/prijímateľa tak, aby si bol žiadateľ/prijímateľ vedomý tejto možnosti a svojej povinnosti tieto dokumenty predložiť. Výsledkom práce znalca sú najmä znalecký posudok a jeho doplnenie, odborné stanovisko alebo potvrdenie a odborné vyjadrenie a vysvetlenie. Výsledkom práce odborníka je odborné stanovisko vyhotovené vo forme odborného posudku. Výsledkom postupu podľa zákona o verejných prácach je štátna expertíza, alebo protokol.

Úkon znalca, alebo štátna expertíza, alebo posudok musí byť vypracovaný tak, aby bol preskúmateľný. To znamená, že musí byť vypracovaný v rozsahu, ktorý umožní preskúmať závery z neho vyplývajúce, vrátane preskúmania spôsobu, akým osoba vykonávajúca overenie hospodárnosti výdavkov dospela k stanoveniu výslednej ceny alebo potrebnosti a vhodnosti obstaraného množstva vzhľadom k reálnym potrebám projektu. V posudku sa uvedie  
cena, ktorú možno považovať za primeranú, vyjadrená absolútnym číslom alebo  
intervalom, ktorého horná hranica predstavuje maximálnu hranicu po zohľadnení všetkých osobitostí a iných špecifík súvisiacich s dodávkou posudzovaného predmetu na úrovni zákazky/logického celku.

Odborný posudok[[4]](#footnote-4) musí obsahovať:

* identifikáciu aktivít alebo predmetu zákazky, ktorý je predmetom overenia hospodárnosti spolu s identifikáciou kódu a názvu projektu[[5]](#footnote-5), ku ktorému sa vzťahuje,
* zoznam podkladov, ktoré boli znalcovi/odborníkovi poskytnuté zo strany zadávateľa,
* identifikáciu zdrojov zo strany RO/SO s cieľom overiť hospodárnosť výdavkov pri realizácii projektu, ktoré boli použité pre stanovenie ceny, ktorá je primeraná – podstatné zdroje môžu byť k posudku priložené ako príloha, na ktoré bude posudok len odkazovať, pričom v prípade, ak bol odborný posudok vypracovaný znalcom, znaleckým ústavom alebo znaleckou organizáciou s využitím odborného odhadu, sa identifikácia zdrojov podľa tohto bodu osobitne neuvádza,
* stručný popis postupu zisťovania ceny,
* cena ktorá je primeraná[[6]](#footnote-6) v danom mieste a čase, a je vyjadrená absolútnym   
  číslom, alebo intervalom,
* odôvodnenie výšky určenej ceny, ktorá je primeraná, s osobitným dôrazom na vplyv osobitostí súvisiacich s posudzovaným tovarom/službou/prácou na výšku ceny (aplikuje sa len v prípade, ak nastal výrazný časový rozdiel medzi, napr. VO a obdobím, kedy odborník spracováva posudok),
* identifikáciu osoby, ktorá vypracovala znalecký/odborný posudok vrátane podpisu  
  a dátumu vyhotovenia posudku.

## Prieskum trhu

Prieskum trhu je ďalší postup na zabezpečenie toho, aby vynaložené výdavky zodpovedali obvyklým cenám v danom mieste a čase.

Prieskum trhu môže byť vykonávaný žiadateľom, prijímateľom, odborným hodnotiteľom, RO/SO alebo ÚVO ako SO. ÚVO ako SO v prieskume trhu posudzuje celkovú zmluvnú cenu týkajúcu sa celej zákazky a nie skupiny, resp. časti oprávnených výdavkov.

Prieskum trhu teda môže byť vypracovaný napríklad zo strany žiadateľa, prijímateľa s cieľom preukázať hospodárnosť výdavkov definovaných v rozpočte ŽoNFP (odborný hodnotiteľ posúdi v konaní o ŽoNFP podklady k prieskumu trhu od žiadateľa) alebo zo strany RO/SO s cieľom overiť hospodárnosť výdavkov pri realizácii projektu (napr.  pri administratívnej finančnej kontrole ŽoP, prípadne finančnej kontrole na mieste) alebo ÚVO ako SO pri kontrole VO/obstarávania.

ÚVO ako SO vykoná prieskum trhu na účely overenia hospodárnosti iba v prípade, že nebolo možné aplikovať iné postupy na overenie hospodárnosti zo strany RO/SO. ÚVO ako SO nevykonáva prieskum trhu na základe oslovenia vybraných hospodárskych subjektov, ale inou formou (napr. identifikácia zákaziek rovnakého alebo obdobného charakteru v Centrálnom registri zmlúv, resp. v IMS a pod.). Ostatné postupy prieskumu trhu aplikuje ÚVO ako SO primerane, okrem oslovenia vybraných hospodárskych subjektov. ÚVO neposudzuje hospodárnosť z pohľadu potrebnosti, vhodnosti a účelnosti zabezpečenia zákazky.

V prípade uplatnenia prieskumu trhu ako postupu na overenie hospodárnosti je potrebné získať aspoň 1 ďalšiu ponuku od potenciálnych dodávateľov na rovnaký alebo obdobný predmet zákazky, ktorá môže byť porovnaná s ponukou, ktorá bola vyhodnotená ako úspešná. Potenciálni dodávatelia oslovení v rámci prieskumu trhu musia byť spôsobilí a oprávnení dodať tovar, práce alebo služby, ktoré sú predmetom prieskumu trhu. V prípade, že ponuka alebo ponuky získané v rámci prieskumu trhu sú v porovnaní s cenou subjektu, v prospech ktorého mala byť zákazka zadaná nižšie, RO/SO vykoná aritmetický priemer so všetkých získaných ponúk (vrátane ponuky subjektu, v prospech ktorého bola zákazka zadaná), pričom výška oprávnených výdavkov nesmie prekročiť cenu identifikovanú týmto aritmetickým priemerom. Ponuky od potenciálneho dodávateľa/potenciálnych dodávateľov alebo zmluvy identifikované v Centrálnom registri zmlúv (ďalej len CRZ), ktoré budú použité pre účely overenia hospodárnosti nesmú byť staršie ako 6 mesiacov v porovnaní s ponukou, ktorá bola vyhodnotená ako úspešná. Ak ceny  
tovarov, stavebných prác alebo služieb nezaznamenali na trhu zmenu, je možné pre účely prieskumu trhu použiť aj ponuky staršie ako 6 mesiacov, pričom zdôvodnenie tejto skutočnosti musí byť súčasťou dokumentácie k prieskumu trhu. Prieskum trhu môže byť vykonaný aj identifikáciou min. 1 zmluvy, zverejnenej napr. v Centrálnom registri zmlúv, na webovom sídle povinnej osoby alebo v Obchodnom vestníku (identifikácia zverejnenej zmluvy musí obsahovať rovnaký, resp. porovnateľný predmet zmluvy). Zmluvná cena je spravidla ovplyvnená zmluvnými podmienkami (napr. lehotou dodania, výška zmluvných pokút a pod.) a z tohto dôvodu je prípustné v procese overovania hospodárnosti počítať s mierou tolerancie cenového rozdielu, ak cena získaná prieskumom trhu je nižšia ako cena úspešného uchádzača. Uplatnenie tolerancie cenového rozdielu musí byť primerane zdôvodnené.

Výstupné informácie o vykonanom prieskume trhu sú zaznamenané v zázname o vykonaní prieskumu trhu, v prípade výkonu takejto kontroly zo strany ÚVO ako SO sú zaznamenané v kontrolnom zozname a v prípade identifikovania porušenia princípu hospodárnosti aj v protokole, ktorý je výstupom z kontroly po uzavretí zmluvy.

Prieskum trhu vykonáva RO/SO s využitím napr.:

1. vlastnej databázy o tovaroch, stavebných prácach alebo službách;
2. cien tovarov, prác a služieb v programovom období 2014-2020 po zohľadnení aktuálneho cenového vývoja;
3. oslovenia potenciálnych dodávateľov;
4. vyhľadávania cien na internete;
5. údajov o cenách zákaziek zverejnených na elektronickom trhovisku;
6. aktuálnych cenníkov a katalógov firiem, resp. iných propagačných materiálov;
7. identifikácie zmlúv na rovnaký alebo porovnateľný predmet zmluvy v CRZ;
8. osobným zisťovaním s následným vyhotovením zápisu z osobného stretnutia s uvedením kontaktnej osoby dodávateľa (tento postup je možné uplatniť len v špecifických prípadoch napr. výskumno – vývojových projektoch);

RO/SO v prípade, ak výška výdavkov nárokovaných žiadateľom/prijímateľom prevyšuje ceny identifikované RO/SO na základe ním vykonaného prieskumu trhu, určí či tieto výdavky pokladá za nehospodárne a ak áno, tak maximálna výška oprávnených výdavkov jednotkových cien žiadateľa/prijímateľa je výška oprávnených výdavkov stanovená RO/SO na základe ním vykonaného prieskumu trhu[[7]](#footnote-7).

RO/SO v prípade vykonania prieskumu trhu na jeho úrovni uchováva všetky podklady z vykonania prieskumu trhu spolu so závermi z vykonaného prieskumu[[8]](#footnote-8).

## Ukončené VO alebo obstarávanie

Pred vyhlásením postupu VO, je povinnosťou žiadateľa/prijímateľa určiť predpokladanú hodnotu zákazky (ďalej len PHZ), pričom v zmysle § 6 ods. 1 ZVO môže byť PHZ určená na základe údajov a informácií o zákazkách na rovnaký alebo porovnateľný predmet zákazky, na základe údajov získaných prieskumom trhu, prípravnou trhovou konzultáciou alebo na základe údajov získaných iným vhodným spôsobom. Následne v lehote na predkladanie ponúk predkladajú ponuky uchádzači, ktorí prejavili záujem o predmetnú verejnú zákazku. Oba vyššie uvedené úkony, t. j. určenie PHZ a hospodárska súťaž, na základe ktorej identifikuje žiadateľ/prijímateľ úspešného uchádzača, vytvárajú priestor na overenie, či vynaložené náklady na predmet zákazky sú primerané a obvyklé.

Na základe predchádzajúceho odseku je možné ukončené VO alebo obstarávanie (v prípade postupov obstarávania nie je potrebné v samostatnom postupe určovať PHZ a ukončené obstarávanie je nástrojom na overenie hospodárnosti, ak sú splnené podmienky podľa tohto odseku, t. j. absencia zistení, pričom nie je potrebné určovať PHZ v samostatnom postupe) považovať  
za postup na overenie hospodárnosti výdavkov po splnení podmienky, že v rámci kontroly VO alebo obstarávania na úrovni ÚVO ako SO [[9]](#footnote-9)alebo na úrovni ÚVO ako ústredného orgánu štátnej správy neboli identifikované porušenia pravidiel a postupov VO alebo obstarávania, ktoré mali alebo mohli mať vplyv na výsledok VO alebo výsledok obstarávania a neboli identifikované rizikové indikátory, ktoré predstavujú možné porušenie pravidiel ochrany hospodárskej súťaže.

Uvedený postup vychádza zo skutočnosti, že v postupoch VO samotné určenie predpokladanej hodnoty zákazky (PHZ) môže predstavovať postup na overenie hospodárnosti, nakoľko PHZ   
sa určuje spravidla porovnaním viacerých relevantných cien na trhu. Zároveň je hospodárnosť overená opakovane, a to priamo formou hospodárskej súťaže, keď uchádzači predkladajú v stanovenej lehote svoje ponuky, ktoré rovnako vychádzajú z obvyklých cien na trhu, keďže ich prirodzeným záujmom je byť vyhodnotený ako úspešný uchádzač. Zároveň je potrebné uviesť, že v prípade absencie zistení porušení pravidiel a postupov VO, ktoré by mali alebo mohli mať vplyv na výsledok zadávania zákazky, aj VO s jednou ponukou je možné vyhodnotiť ako hospodárne.

V prípade, ak bola v lehote na predkladanie ponúk v postupe VO predložená iba 1 ponuka, ukončené VO je postupom na overenie hospodárnosti za dodržania vyššie uvedenej podmienky (absencia zistení, ktoré mali alebo mohli mať vplyv na výsledok VO), ak je cena uvedená v ponuke uchádzača, ktorý ako jediný predložil ponuku rovná alebo nižšia ako predpokladaná hodnota danej zákazky určená v súlade s § 6 zákona ZVO. Ak bude cena uvedená v ponuke uchádzača, ktorý ako jediný predložil ponuku vyššia ako PHZ, rozdiel bude kvalifikovaný ako neoprávnený výdavok. Ak by RO/SO mal pochybnosti o hospodárnosti výdavkov vyplývajúcich z hospodárskej súťaže, je oprávnený na overenie hospodárnosti využiť jeden z ďalších postupov na overenie hospodárnosti výdavkov (napr. znalecký/odborný posudok alebo prieskum trhu).

Za ukončené VO alebo obstarávanie sa pre účely tejto kapitoly rozumie postup zadávania zákazky, v rámci ktorého bola uzavretá zmluva/zadaná objednávka s úspešným uchádzačom/úspešnému uchádzačovi.

Ukončené VO alebo obstarávanie je možné použiť ako postup na overenie hospodárnosti v prípade, ak medzi dátumom uplynutia lehoty na predkladanie ponúk vo verejnom obstarávaní alebo dátumom predloženia ponuky úspešného uchádzača/dodávateľa v prípade obstarávania a uzavretím zmluvy o NFP neuplynuli viac ako 3 roky[[10]](#footnote-10). V prípade výraznejšieho poklesu cien na trhu je potrebné posúdiť hospodárnosť aj prostredníctvom iných postupov ako je VO.

Ak vysúťažená cena za predmet zákazky (cena uvedená úspešným uchádzačom) bude vyššia ako určená predpokladaná hodnota zákazky a boli predložené min. 2 ponuky, výdavky budú oprávnené iba do výšky výdavkov schválených pre danú zákazku v rozpočte projektu v rámci konania o ŽoNFP.

1. Ide o limit na konkrétny druh výdavku (napr. osobné výdavky, počítače, dataprojektor). [↑](#footnote-ref-1)
2. Osoba, ktorá má odbornú spôsobilosť a skúsenosti v príslušnej oblasti. RO, a pri overovaní hospodárnosti v procese kontroly VO/obstarávania ÚVO ako SO, musí vedieť preukázať odbornú spôsobilosť a skúsenosti odborníka v príslušnej oblasti - . [↑](#footnote-ref-2)
3. V prípade stavebných prác, kedy stavba podlieha povinnosti spracovania štátnej expertízy/protokolu, sa za overenie hospodárnosti považuje predloženie okrem štátnej expertízy aj rozpočet stavby vypracovaný autorizovanou osobou podľa zákona č. 138/1992 Zb. o autorizovaných architektoch a autorizovaných stavebných inžinieroch v znení neskorších predpisov. V prípade rozdielov v ohodnotení sa prednostne berie do úvahy rozpočet stavby vypracovaný autorizovanou osobou. [↑](#footnote-ref-3)
4. Odborný posudok sa nemôže zamieňať za odborné hodnotenie vykonané odborným hodnotiteľom. [↑](#footnote-ref-4)
5. Resp. iný údaj, na základe ktorého bude možné jednoznačne preukázať spojitosť odborného posudku s predloženým projektom [↑](#footnote-ref-5)
6. Neprimeraná cena vyplýva z § 12 ods. 1 až 3 zákona č. 18/1996 Z. z. o cenách v znení neskorších predpisov. [↑](#footnote-ref-6)
7. RO pri určení cenového rozdielu (výdavok(y) nárokovaný prijímateľom/žiadateľom a cena(y) identifikovaná RO) stanoví vopred toleranciu cenového rozdielu, ktorá bude akceptovateľná pre RO (RO stanovenie miery tolerancie riadne zdokumentuje a zdôvodní); tolerancia cenového rozdielu bude určená vo vzťahu k výdavkom, ktoré tvoria celok (napr. samostatná zákazka VO). [↑](#footnote-ref-7)
8. V prípade žiadateľa/prijímateľa RO primerane aplikuje požiadavku na uchovávanie dokumentov. [↑](#footnote-ref-8)
9. v rámci Programov cezhraničnej spolupráce nebude kontrolu VO vykonávať "UVO ako SO" ale RO [↑](#footnote-ref-9)
10. Nevzťahuje sa na veľké projekty a národné projekty investičného charakteru, v rámci ktorých boli realizované zákazky na stavebné práce alebo nadlimitné zákazky na unikátne diela za oblasť informačných technológií. [↑](#footnote-ref-10)