

Príloha č. 2

Číselník skupín výdavkov

# Používanie číselníka skupín výdavkov

Táto príloha má záväzný charakter v celom svojom rozsahu. Príloha definuje základné pravidlá, ktorými sa subjekty zapojené do implementácie programov financovaných z fondov EÚ, ako aj žiadatelia o NFP a prijímatelia riadia pri používaní číselníka skupín výdavkov na obdobie 2021 – 2027 a upresňuje vymedzenie jednotlivých skupín výdavkov.

Skupiny oprávnených výdavkov uvedené v tejto prílohe slúžia na základné rozdelenie výdavkov projektu podľa ich charakteru a vzniku v rámci realizácie aktivít projektu.

RO uvedie dostatočné informácie potrebné pre správne zaradenie výdavku do príslušnej skupiny výdavkov vo výzve.

Skupiny oprávnených výdavkov sú používané najmä žiadateľom pri vypracovaní ŽoNFP, RO, prijímateľom pri príprave ŽoP, RO pri hodnotení ŽoNFP, príprave zmluvy o NFP[[1]](#footnote-1), administratívnej finančnej kontrole ŽoP.

Vecné vymedzenie výdavkov vrátane ich špecifikácií vychádza z opatrení Ministerstva financií SR, ktorými sa ustanovujú podrobnosti o postupoch účtovania. Vzhľadom na špecifiká v jednotlivých opatreniach určených pre dané účtovné jednotky sú však pre účely číselníka oprávnených výdavkov vytvorené osobitné triedy, resp. skupiny oprávnených výdavkov tak, aby číselník bol dostatočne flexibilný.[[2]](#footnote-2)

Členenie číselníka skupín výdavkov je nasledovné:

1. trieda – vecné vymedzenie výdavku;
2. skupina – špecifikácia výdavku v rámci danej triedy;
3. druh (alebo tiež typ) – ide o definovanie výdavku na úrovni riadiaceho orgánu (ak relevantné), pričom druh oprávneného výdavku je kategorizovaný v rámci triedy a skupiny oprávnených výdavkov. V rámci druhu oprávnených výdavkov RO zodpovedá za správne definovanie jednotlivých druhov oprávnených výdavkov, ktoré spĺňajú vecné vymedzenie ako aj špecifikáciu oprávneného výdavku. Druh výdavku neobsahuje kód.

Číselník skupín výdavkov je súčasťou ITMS . RO v prípade potreby požiada o zmeny[[3]](#footnote-3) s riadnym odôvodnením[[4]](#footnote-4) (doplnenie novej skupiny výdavkov), ktorej časti triedy, skupiny číselníka sa zmena týka. CKO ako správca ITMS rozhodne na základe doručenej žiadosti o zaradení alebo nezaradení navrhovanej skupiny výdavkov do číselníka skupín výdavkov o čom informuje RO.

# 01 - Dlhodobý nehmotný majetok

### Vecné vymedzenie

Dlhodobým nehmotným majetkom[[5]](#footnote-5) sú zložky majetku, ktorých ocenenie je vyššie ako suma podľa osobitného predpisu[[6]](#footnote-6) a doba použiteľnosti dlhšia ako jeden rok. Nehmotný majetok, ktorého ocenenie sa rovná sume podľa osobitného predpisu5 alebo je nižšie, možno zaradiť (podľa rozhodnutia účtovnej jednotky - prijímateľa) do dlhodobého nehmotného majetku, ak doba použiteľnosti tohto majetku je dlhšia ako jeden rok.

Nehmotný majetok, ktorého ocenenie sa rovná sume podľa osobitného predpisu6 alebo je nižšie, s dobou použiteľnosti dlhšou ako jeden rok, ktorý nebol zaradený do dlhodobého nehmotného majetku, sa vykazuje v triede oprávnených výdavkov 51 – Služby.

Do triedy oprávnených výdavkov 01 sa zaraďujú najmä nehmotné výsledky z vývojovej a obdobnej činnosti, softvér, oceniteľné práva (napr. licencie, know-how, autorské práva, obchodné značky, ochranné známky, predmety priemyselných práv), územné plány.

Výdavky na školenia a semináre, marketingové a podobné štúdie, prieskum trhu, poradenstvo, odborné posudky, získanie noriem a certifikátov, napríklad ako sú ISO normy, prípravu a zábeh výkonov, reklamu, uvedenie výrobkov na trh, reštrukturalizáciu a reorganizáciu podniku alebo jeho časti, na rozšírenie výroby, ako aj ostatné náklady podobného charakteru sa nevykazujú ako dlhodobý nehmotný majetok.

### Skupiny oprávnených výdavkov

013 - Softvér

014 - Oceniteľné práva

019 - Ostatný dlhodobý nehmotný majetok

# 02 - Dlhodobý hmotný majetok

### Vecné vymedzenie

V triede dlhodobého hmotného majetku[[7]](#footnote-7) sa vykazujú:

1. pozemky, stavby, byty a nebytové priestory, umelecké diela, zbierky, predmety z drahých kovov,
2. samostatné hnuteľné veci s výnimkou hnuteľných vecí uvedených v písmene a) a súbory hnuteľných vecí, ktoré majú samostatné technicko-ekonomické určenie s dobou použiteľnosti dlhšou ako jeden rok a v ocenení vyššom ako je suma ustanovená v osobitnom predpise5,
3. pestovateľské celky trvalých porastov s dobou plodnosti dlhšou ako tri roky,
4. základné stádo a ťažné zvieratá, bez ohľadu na ich obstarávaciu cenu,
5. otvárky nových lomov, pieskovní a hlinísk, technická rekultivácia a technické zhodnotenie ak nie sú súčasťou obstarávacej ceny dlhodobého hmotného majetku;

Hmotný majetok uvedený v písm. b), ktorého ocenenie sa rovná alebo je nižšie ako suma ustanovená osobitným predpisom2, možno zaradiť (podľa rozhodnutia účtovnej jednotky - prijímateľa) do dlhodobého hmotného majetku, ak prevádzkovo-technické funkcie (doba použiteľnosti) sú dlhšie ako jeden rok.

Hmotný majetok, ktorého ocenenie sa rovná sume podľa osobitného predpisu6 alebo je nižšie, s dobou použiteľnosti dlhšou ako jeden rok, ktorý nebol zaradený do dlhodobého hmotného majetku, sa vykazuje v triede oprávnených výdavkov 11 – Zásoby.

Kurzové rozdiely, penále, pokuty, výdavky na prípravu zamestnancov pre budované prevádzky a zariadenia, výdavky na biologickú rekultiváciu, výdavky súvisiace s prípravou a zabezpečením výstavby, ktoré vznikli po uvedení obstarávaného hmotného majetku do používania, výdavky na opravy a udržiavanie dlhodobého hmotného majetku sa nevykazujú ako dlhodobý hmotný majetok.

### Skupiny oprávnených výdavkov

021 - Stavby

022 - Samostatné hnuteľné veci a súbory hnuteľných vecí

023 - Dopravné prostriedky

027 - Pozemky

029 - Ostatný dlhodobý hmotný majetok

# 11 - Zásoby

### Vecné vymedzenie

V rámci triedy sa zaraďujú hnuteľné veci s dobou použiteľnosti najviac jeden rok bez ohľadu na obstarávaciu cenu. V danej triede sa vykazuje aj hmotný majetok[[8]](#footnote-8), ktorý nie je definovaný ako dlhodobý hmotný majetok.

Ide napríklad o:

* prevádzkové stroje, prístroje, zariadenia, telekomunikačná a výpočtová technika, špeciálna technika, komunikačná infraštruktúra, technika a náradie;
* interiérové vybavenie;
* knihy, časopisy, noviny, učebnice, učebné, kompenzačné pomôcky, normy, mapy;
* pracovné odevy a pomôcky, obuv;
* materiál (napr. kancelársky, spotrebný materiál).

### Skupiny oprávnených výdavkov

112 - Zásoby

# 35 - Dotácie, príspevky a transfery

### Vecné vymedzenie

Do tejto triedy výdavkov sa zaraďuje poskytnutie dotácií, príspevkov (vrátane transferov) voči tretím osobám (poskytovateľom je štátna rozpočtová alebo príspevková organizácia, záujmové združenie právnických osôb, ktorého členom je ministerstvo, obec, VÚC a ich rozpočtové alebo príspevkové organizácie resp. neverejná právnická alebo fyzická osoba v zmysle zákona č. 5/2004 Z. Z. o službách zamestnanosti a o zmene a doplnení niektorých zákonov v znení neskorších predpisov).

### Skupiny oprávnených výdavkov

352 - Poskytnutie dotácií, príspevkov voči tretím osobám

# 50 - Spotreba

### Vecné vymedzenie

V tejto triede výdavkov sa vykazuje spotreba energie (napr. voda, para, plyn, elektrická energia), iné neskladovateľné dodávky (napr. betón).

### Skupiny oprávnených výdavkov

502 - Spotreba energie

503 - Spotreba ostatných neskladovateľných dodávok

# 51 - Služby

### Vecné vymedzenie

Do tejto triedy výdavkov patria najmä:

* opravy a udržiavanie;
* cestovné náhrady;
* občerstvenie;
* nájomné, skladné;
* telekomunikačné poplatky, poštové poplatky;
* výdavky na prepravu a transportné výdavky[[9]](#footnote-9);
* služby výpočtovej techniky, tlač;
* poradenské služby, právne služby, tlmočnícke a prekladateľské služby, audit, expertízy, marketingové a podobné štúdie;
* vzdelávacie a školiace služby (napr. školenia, kurzy, semináre);
* konferencie, sympóziá;
* výdavky na vývoj, ak nespĺňajú podmienku aktivácie, výdavky na výskum;
* obstaranie nehmotného majetku, ktorý podľa rozhodnutia účtovnej jednotky nebol zaradený ako dlhodobý nehmotný majetok;
* náklady na revízie zariadení, periodické kontroly zariadení, skúšky funkčnosti zariadení, technické kontroly a emisné kontroly;
* náklady na inzerciu, publicitu.

### Skupiny oprávnených výdavkov

511 - Opravy a udržiavanie

512 - Cestovné náhrady

518 - Ostatné služby

# 52 - Osobné výdavky

### Vecné vymedzenie

Patria sem mzdy, platy, povinné odvody za zamestnávateľa ako aj povinné sociálne náklady. Ďalej do tejto triedy výdavkov sú zahrnuté aj dohody o výkone prác mimo pracovného pomeru vrátane povinných odvodov za zamestnávateľa.

### Skupiny oprávnených výdavkov

521 - Mzdové výdavky[[10]](#footnote-10)

# 54 - Ostatné výdavky

### Vecné vymedzenie

V tejto triede výdavkov sa vykazujú ostatné položky, ktoré neboli uvedené v predchádzajúcich skupinách, ktoré sa týkajú hospodárskej činnosti, napríklad príspevky právnickým osobám, poistenie majetku určeného na prevádzkovú činnosť a iné poistné súvisiace s prevádzkovou činnosťou, štipendiá poskytované vysokou školou, príspevky poskytované neziskovými organizáciami, občianskymi združeniami v prospech tretích osôb.

### Skupiny oprávnených výdavkov

548 - Výdavky na prevádzkovú činnosť

# 55 - Odpisy

### Vecné vymedzenie

Ide o  opotrebenie dlhodobého hmotného alebo nehmotného majetku za dané obdobie.

### Skupiny oprávnených výdavkov

551 - Odpisy

# 56 - Finančné výdavky a poplatky

### Vecné vymedzenie

Miestne poplatky, správne poplatky, notárske poplatky, koncesionárske poplatky, poplatky za používanie ciest a diaľnic formou diaľničných známok alebo mýta v tuzemsku. Ostatné finančné výdavky ako sú bankové výdavky, depozitné poplatky.

### Skupiny oprávnených výdavkov

568 - Ostatné finančné výdavky

# 9x – Zjednodušené vykazovanie výdavkov a financovanie, ktoré nie je spojené s nákladmi

### Vecné vymedzenie

Preukazovanie výdavkov prostredníctvom zjednodušených foriem vykazovania a financovanie, ktoré nie je spojené s nákladmi.

### Skupiny oprávnených výdavkov

901 - Jednotkové náklady podľa článku 53 ods. 1 písm. b) NSU

902 - Jednorazové platby podľa článku 53 ods. 1 písm. c) NSU

903 - Ostatné spôsoby paušálneho financovania podľa článku 53 ods. 1 písm. d) NSU okrem tých podľa článku 54 – 56 NSU

907 - Paušálna sadzba na nepriame výdavky podľa článku 54 písm. a) NSU

915 - Paušálna sadzba na nepriame výdavky podľa článku 54 písm. b) NSU

925 - Paušálna sadzba na nepriame výdavky podľa článku 54 písm. c) NSU

955 - Paušálna sadzba na výdavky na zamestnancov podľa článku 55 NSU

956 - Paušálna sadzba na pokrytie zostávajúcich oprávnených výdavkov projektu podľa článku 56 NSU

964 – Výdavky z príspevku Únie na program podľa článku 94 NSU

965 - Výdavky z príspevku Únie na program podľa článku 95 NSU

# 93 - Rezerva

### Vecné vymedzenie

Rezerva na nepredvídané výdavky (uplatnenie rezervy sa realizuje prostredníctvom relevantnej skupiny oprávnených výdavkov a musí spĺňať všeobecné podmienky oprávnenosti a podmienky oprávnenosti príslušného programu) .

### Skupiny oprávnených výdavkov

930 - Rezerva na nepredvídané výdavky

# 99 – Výdavky programov Interreg 2021 - 2027

### Vecné vymedzenie

Výdavky v  rámci programov Interreg podľa článkov 39 – 43 Nariadenia o EÚS.

### Skupiny oprávnených výdavkov

991 – Príprava projektu

992 – Náklady na zamestnancov

993 – Cestovné náklady a náklady na ubytovanie

994 – Náklady na externé odborné znalosti a služby

995 – Náklady na vybavenie

996 - Náklady na infraštruktúru a stavebné práce

997 - Kancelárske, administratívne náklady

1. RO zodpovedá pri uzatváraní zmluvy o poskytnutí NFP za to, že každý výdavok plánovaný v danom projekte je jednoznačne a správne zaradený do príslušnej skupiny oprávnených výdavkov. [↑](#footnote-ref-1)
2. Číselník slúži pre zatriedenie výdavkov do rozpočtu projektu. Napriek tomu, že číselník vychádza z účtovnej osnovy, nekopíruje ju. Výstupy z účtovníctva jednotlivých účtovných jednotiek (t. j. žiadateľov/prijímateľov) teda nemusia byť totožné so zaradením výdavkov do tried a skupín výdavkov tak, ako to určuje tento číselník. [↑](#footnote-ref-2)
3. Uskutočnené zmeny v číselníku skupín výdavkov (trieda, skupina) nie je možné aplikovať na už vyhlásené výzvy (výnimkou sú iba legislatívne zmeny zakladajúce nutnosť zmeny v číselníku, pričom dané zmeny musia byť v súlade s podmienkami výzvy), t. j. zmeny sú platné do budúcna a na výzvy, ktoré sa plánujú vyhlásiť. [↑](#footnote-ref-3)
4. RO môže požiadať CKO ako správcu ITMS o zaradenie novej skupiny výdavkov uvedenej v číselníku skupín výdavkov. V žiadosti uvedie: triedu, zatriedenie do skupiny a zdôvodnenie žiadosti. Žiadosť musí byť podpísaná príslušným štatutárnym orgánom alebo ním poverenou osobou, resp. oprávnenou osobou RO. [↑](#footnote-ref-4)
5. Vrátane nákladov súvisiacich s obstaraním dlhodobého nehmotného majetku do času uvedenia predmetného majetku do užívania. [↑](#footnote-ref-5)
6. Zákon o dani z príjmov. [↑](#footnote-ref-6)
7. Vrátane nákladov súvisiacich s obstaraním dlhodobého hmotného majetku do času uvedenia predmetného majetku do užívania. [↑](#footnote-ref-7)
8. Vrátane nákladov súvisiacich s obstaraním uvedeného hmotného majetku do užívania. [↑](#footnote-ref-8)
9. Ak nie sú súčasťou obstarávacej ceny majetku (dlhodobého majetku, zásoby). [↑](#footnote-ref-9)
10. Vrátane odmien za prácu vykonávanú mimo pracovného pomeru, platov, povinných odvodov za zamestnávateľa a iných zákonných náhrad. Relevantné zložky mzdy vrátane pohyblivých zložiek (napr. osobné príplatky). [↑](#footnote-ref-10)